Ahlisunnat.uz | Ҳадя ва ҳукмлари\nБош саҳифа / Савдо-сотиқ / Ҳадя ва ҳукмлари\nШунинг учун мусулмонларнинг бир-бирлари билан ҳадялашишлари суннатдир. Оз бўлса ҳам, ҳадя беришни одат қилиш керак. Ҳадиси шарифларда марҳамат қилиндики:\n“Бир-бирингизга ҳадя беринг, ўзаро меҳр-оқибат ва муҳаббатингиз ортади.” (Табароний)\n“Ҳадя дўстликни орттиради, бефарқликни йўқотади.” (Абу Нуайм)\n“Ҳадя Аллоҳу таоло юборган гўзал бир ризқдир. Уни қабул қилган киши Аллоҳу таолонинг юборганини қабул қилган бўлади. Рад этган эса, Унинг юборганини қайтарган бўлади.” (Рамуз)\n“Ўзингиз истамай туриб, сизга берилганни олинг. Бу Аллоҳу таолонинг юборган ризқидир.” (Байҳақий)\n“Ҳадя берганга сиз ҳам ҳадя беринг. Агар берадиган бир нарса тополмасангиз, унинг ҳақига дуо қилингизки, берган ҳадяси жавобсиз қолмасин.” (Насоий)\nСавол: Ҳадя қайси ҳолларда жоиз, қайси ҳолларда жоиз эмас?\nЖавоб: Мўътабар китобларда айтилишича:\n1. Ҳадя ёки ҳиба (тортиқ қилиш, бағишлаш) мавжуд ва маълум бир молни эвазига ҳеч нарса талаб қилмасдан бировнинг мулкига қўшиш ёхуд бериш деганидир. Маълум бир нарса истаб бериш ҳам жоиз. Масалан, қарзини тўлашини шарт қилиш жоиз.\n2. Эвазига бирон нарса бериш шарти билан қилинган ҳадя ваъда қилинган нарса берилмагунча саҳиҳ бўлмайди. Яъни бундай шарт қўйилганда, икки томон хайрлашиб кетгунча ҳадянинг ва ваъда қилинган нарсанинг берилиши лозим.\n3. “Сен ўлсанг меники, мен ўлсам сеники бўлсин” деган шарт билан уйини бировга бериш, совға қилиш ботилдир.\n4. Али Валига “Вафот этгунингча шу уй сеники бўлсин” деса, Вали ўлгач, уй эгасига қайтарилиб берилади.\n5. “Ол, керагингга сарфлагин” деб берилиб, ҳадя-совға қилингани айтилмаган пул, берилган пайтидан бошлаб қарз ҳисобланади. “Ол, кийгин” деб берилган либос эса, ҳадя ҳисобланади.\n6. Ҳадя берилмасдан аввал берадиган киши ундан воз кеча олади. Берилгандан кейин эса фақат иккаласининг розилиги, келишуви билангина воз кечилади.\n7. Қори, мулла, имом уй эгаси билан савдолашмай, Аллоҳ розилиги учун хатм ва мавлуд ўқиса, кейин берилган ҳадяни олиши жоиз бўлади. "Бу кам-ку" қабилида эътироз қилса, норозилигини маэлум қилса, олгани ҳаром бўлади.\n8. Ёш боланинг ўзгага ҳадя бериши саҳиҳ эмас. Лекин ёш болага берилган ҳадянинг саҳиҳ бўлиши учун, бола ҳадя қилинган нарсани қўлига олиши керак.\n9. Камбағал, бой кишининг берган садақасини олиб, бойнинг ўзига совға қилса, олиши жоиз бўлади.\n10. Бири “Шу нарса сенга совға” деса, иккинчиси қабул қилиб олса, ҳадялашилган бўлади.\n11. Харидор сотиб олган молни қабул қилиб олмасдан аввал бошқасига ҳадя қила олади.\n12. Совға бериш, юбориш жараёнида ҳадя қабуллаб олувчининг қўлига етиб келмай туриб, иккаласидан бири вафот қилса, ҳадялашув ботил бўлади.\n13. Икки киши шерик бўлиб сотиб олган бир уйни учинчи бир шахсга ҳадя этишлари жоиз. Бир одам уйини икки кишига ҳадя қилса, жоиз бўлмайди. Чунки тақсими мумкин бўлган бирон нарсани ҳиссаи шойиа (муштарак мулк) тариқасида бир неча шахсга бериш мумкин эмас.\n14. "Келаси ой бошида шу молни сенга ҳадя этдим" дейиш саҳиҳ бўлмайди.\n15. Уй эгаси "Умримнинг охиригача нафақамни бериб, менга хизмат қиласан" деган шарт билан уйини бирига ҳадя қилса, у киши хизматни бошлагандан кейин уйини қайтариб ололмайди.\n"Уйини вафот этгунга қадар ўзим яшайман деган шарт билан сотиш фосид бўлса ҳам, ўша шарт билан ҳадя қилиш жоиздир ва уйни топширгандан кейин қайтариб оломайди". (Мажалла 855)\n16. Ҳадя қилмоқчи бўлган нарсанинг мавжуд бўлиши шарт, лекин ўша жойда тайёр туриши шарт эмас.\n17. Мажбуран, зўрлик билан олинган-берилган ҳадя саҳиҳ бўлмайди. Масалан, эри аёлига “Сендан қарз бўлган маҳримни менга ҳадя қилмасанг, отангнинг уйига юбормайман” деса, аёли начора ҳадя қилса, саҳиҳ бўлмайди. Чунки киши эркига хилоф равишда, хоҳламасдан, мажбуран совға бериш-бердириш саҳиҳ бўлмайди.\n18. Ҳадя қилинган нарса фақат қўлга теккандан кейингина ўз мулкига айланади. Сотиб олинган мол эса, қўлга етиб келмасдан-оқ ўз мулкига ўтади.\n19. Ўлим тўшагида ётган одам мол-мулкининг учдан бирини ворисларидан ўзгаларга совға қила олади.\n20. Оладиганини қарздорига бахш этиб, кечиб юборган одам бундан воз кечолмайди. Қарздорига ҳақ эгаси “Сендан оладиганим йўқ” деган бўлса, орада ҳеч қандай қарз қолмайди.\n21. Топиш-тутиши шубҳали бўлган одамлар маош олганда ўзи ишлатмай дўст-биродарлари (ҳам олган, топган пулларини бунга совға қилиб) билан ўзаро ҳадялашишлари ва лозим бўлганда қарзга олишлари керак. Ҳаромдан келгани қатъий билинмагунча, ҳадя тариқасида келган нарсалар ҳалол ҳисобланади.\n22. "Туғадиган боласини менга берасан" деб шарт қўйиб, ҳайвонини битта-яримтага совға қилиш жоиздир. Яъни совға ўтади. Лекин Боласи ҳам ҳадя қилинган бўлади.\n23. Маҳр бермаслик шарти билан никоҳ қийилса, никоҳ саҳиҳ бўлади. Лекин барибир кейинчалик маҳрини беради.\n24. Сотувчининг "ҳеч кимга сотмасанг, ўзингда ишлатсанг, сотай" деган шарт қўйиб мол сотиши ҳамда харидорнинг "хўп, ҳеч кимга сотмайман" деб ваъда бериб сотиб олишида савдо саҳиҳ бўлади, лекин бу шартларнинг бари бекордир, бажарилмайди.\nСавол: Берган совғамизни сўраб қайтариб олишимиз жоизми?\nЖавоб: Ҳадя бу – мавжуд ва маълум бир молни бировга эвазига ҳеч нарса талаб ёки илтимос қилмасдан беришдир. Маълум бир манфаат кутиб ё сўраб бериш ҳам жоиз бўлади. Мажбур бўлмагунча ҳадяни қайтариб олмаслик керак. Камбағалга (96 гр олтинга етадиган мол-мулки бўлмаган киши) берилган ҳадяни қайтариб олиш жоиз эмас. Чунки фақирга, камбағалга берилган ҳадя садақа бўлади. Садақани қайтариб олиш эса, жоиз эмас. Бойга берилган совғани зарурат бўлсагина қайтариб олиш жоиз, аммо жирканч иш. Чунки ҳадиси шарифда: “Берган ҳадясини қайтариб олган кимса, қусганини ялаган итга ўхшайди” деб буюрилган. (Бухорий)\nҲадяни қайтариб олиш қусганини ялагандек бўлса ҳам, киши сабабли ёки сабабсиз ҳадясини қайтариб олиш ҳуқуқига эга. Фақат қуйидаги етти нарсадан бири бўлса, қайтариб ололмайди:\n1) Берилган ҳадяда унинг қийматини орттирадиган бирон илова, қўшимча юзага келган бўлса:\nМасалан совға қилинган китобни эгаси муқовалатиб қўйган бўлса; тортиқ қилинган мол туғиб кўпайган бўлса; ҳадя қилинган уйга пол, паркет тўшашдек баҳосини оширадиган бир нарса илова қилинган бўлса, биринчи эгаси қайтариб ололмайди.\n2) Ҳадялашган икки кишидан бири вафот этган бўлса.\n3) Берган ҳадяси учун деб ўзи ҳам, бирон нарса ҳадя қилиб қўйган бўлса: Масалан "менга совға қилган велосипед эвазига сизга мана бу қаламни ҳадя қилдим"- деса, велосипед берган одам ҳадясини қайтариб ололмайди. Қаламни берган киши ҳам қайтариб ололмайди. Агар ҳадянг эвазига демасдан берган бўлса, иккаласи ҳам қайтариб олиши мумкин.\n4) Ҳадя қилинган нарса олган кишининг мулкидан чиқиб кетган бўлса.\n5) Иккаласи орасида никоҳ бўлса: Эр-хотин бир-бирига берган ҳадяларини қайтариб ололмайди.\n6) Ораларида никоҳи абадий ҳаром бўлган қариндошлик бўлса: Ота-бобо, улардан катталари, она, буви ва унинг оналари, фарзандлар, неваралар, ундан кичиклар, амакилар, тоғалар, аммалар, холалар берилган ҳадяни қайтариб ололмайдилар.\n7) Ҳадянинг зоти ўзгарган бўлса: Масалан совға қилинган буғдой янчилиб, унга айлантирилган бўлса, ҳадя қайтариб олина олмайди.


Целлюлитга қарши 8 хил муолажа! - Yoshlar.com\nАёллар қоматининг шафқатсиз душманларидан бири — целлюлитга қарши кураш учун воситаларнинг ва усулларнинг янги хиллари чиққани ҳақида деярли ҳар куни эшитамиз. Танлов учун имконият бўлгани яхши, албатта. Аммо усулларнинг қай бири соғлиқ учун зарарсиз, сифатли ва керакли натижани бериш каби мезонларга жавоб беришини мутахассисларнинг маслаҳатисиз аниқлаш мушкул. «Апельсин тери»га қарши энг сифатли ва оммавийлашган усуллар ҳақида тиббиёт фанлари номзоди, олий тоифали шифокор, дермато-косметолог, юз ҳамда тана терисини яхшилаш борасида 17 йиллик тажрибага эга мутаҳассис Муҳаббат НАСИМОВА маълумот беради.\nСон, бўкса ва қорин соҳалари териси остида йиғилган ёғнинг ғадир-будур қатламига целлюлит ташхиси қўйилади. Тўпланган ёғ қатламининг тери бириктирувчи тўқималарига босим бериши натижасида терида бу каби ўзгаришлар юзага келади.\nТиббий нуқтаи назардан, целлюлит худди ажинлар каби соғлиқ учун зарарсиз саналса-да, аёл танасининг косметик нуқсони сифатида баҳоланади. Кўпчилик кўркамсизликнинг бу аломатидан халос бўлиб, муаммосиз ва силлиқ терига эришишга уринади.\nТалабнинг кўплиги боис замонавий тиббиёт ва косметология парҳез усулидан бошлаб, антицеллюлит кремлар, уқалаш, ускуналар билан бажариладиган муолажалар ёрдамида тананинг кўринишини яхшилаш учун бир қанча таклифларни билдиради. Бизда мавжуд бўлганлари билан танишиб чиқамиз.\nТиббий изланишлар натижасида, целлютга қарши уқалаш терининг жозибасиз кўринишини текислашда анчагина қўл келадиган муолажалар сирасига киради. Бу табиий йўл билан целлюлитдан қутулиш усули саналади. Бироқ у оғриқли кечади. Бу муолажада теридаги ёғ қатламини парчалаш учун куч билан уқалаш талаб этилади. Бир қанча сантиметрларни йўқотиш истагида бўлсангиз, малакали уқаловчининг қабулига ҳафтасига икки марта ўтказиладиган камида 10 сеансли курсга боришингиз зарур. Сон ҳамда бўксалардаги кўкаришлар ва оғриққа чидаганим сабаб, ортиқча килограммлардан халос бўламан деб ўйлаганлар янглишади. Целлюлитга қарши бошқа усуллар каби уқалаш ҳам терининг ғадир-будурлигини текислайди, холос. Мутахассис тавсияларига тўлиқ амал қилинса, бир неча сантиметрларни кетказиш мумкиндир, балки... Лекин семизликдан қутқармаслиги аниқ.\nСоғлом турмуш тарзи, тартибли овқатланиш, жисмоний тарбия билан мунтазам шуғулланишнинг ўзи целлюлит пайдо бўлишининг олдини олиш учун етарли экан. Одатда целлюлитга қарши парҳез белгиланаётганда аёл истеъмол қилаётган таомларнинг килокалорияси ҳисобланиши керак. Лекин таомномизнинг ёғли ва углеводларга бой эканлигини инобатга олган ҳолда аёлларга кечки соат олтидан кейин овқатланмаслик, ундан тайёрланган маҳсулотлардан воз кечиш тавсия этилади.\nЮқорида санаб ўтилган муолажаларнинг деярли барчаси қиммат эканлигини алоҳида таъкидлаб ўтмоқчимиз. Нархлар борасида ўтказилган сўровларимиз натижасига кўра, пойтахтимизда жойлашган клиникаларнинг ҳар бири фойдаланадиган асбоб-ускуналари ва дори, кремларига қараб нарх-наво белгилар экан. Яна бир нарса, целлюлитга қарши курашишга чоғланар экансиз, парҳез, жисмоний тарбия, крем, ўраш ва уқалаш муолажаларини бирлаштирибгина чиройли қоматга тезроқ етишишингиз мумкин. Негаки, режа ва дастур асосида амалга оширилган иш самарали бўлади.\nМақолани тайёрлашда «Посольство красоты» SPA & Wellness маркази кўмак берди.


Жумуъа намозларини ўқишга рухсат этилди — XUTBA.UZ\nЖумуъа намозларини ўқишга рухсат этилди\n02 09 2020 - 11:30 / - Хабар\nРеспубликада карантин талабларини қисқартириш мақсадида Давлат Раҳбари томонидан берилган кўрсатмаларга мувофиқ Республика махсус комиссиясининг навбатдаги қарори эълон қилинди. Унда 2020 йил 5 сентябрдан бошлаб жумуъа намозларини адо этишга рухсат этилган бўлиб, жумуъаладан қуйидаги карантин талабларига амал қилнади:\nдиний ташкилотларда жамоавий ибодатларни (жумуъа ва шанба-якшанбалик диний хизматлар) амалга оширишга. Бунда ушбу объектлар қуйидаги санитария қоидаларига риоя этиши талаб этилади:\nтана ҳарорати 37 С ва ундан юқори бўлган ёки инфекция аломатлари мавжуд бўлган ташриф буюрувчиларни киритмаслик;\nдиний ташкилотларга кириш ва чиқиш жойларида аҳолининг тўпланишига қатъий йўл қўймаслик.\nКейинроқ қарор матнини тўлиқ эълон қиламиз.\nДин ишлари бўйича қўмита раисининг биринчи ўринбосарига Ўзбекистон халқаро ислом академиясининг ректори вазифасини бажариш юклатилди\nЎзбекистон Мусулмонлари идораси раиси, муфтий Усмонхон Алимов хазратлари “Америка овози” нашрига интервью бердилар.


Бизнинг Усмон ота\nЭртага 5 ноябрь куни Сирдарё вилоятининг Боёвут туманида атоқли давлат арбоби Усмон Юсуповга ҳайкал очилади.\nТАЙИНЛОВ: Ўзбекистон Президенти ҳузуридаги Давлат бошқаруви академиясига ректор тайинланди\nБу ҳақда Давлат хизматини ривожлантириш агентлиги Ахборот хизмати маълум қилди. \nТарих қатидаги яширин ҳақиқатлар: Ўз халқига қайтарилаётган ўзбек раҳбари – Усмон Юсупов (2-қисм)\n1953-1955 йилларда эса Ўзбекистон Министрлар Советининг раиси лавозимида халқ манфаати, юрт равнақи йўлида самарали ва ибратли фаолият кўрсатган сиймолардан бири эди.\nСаҳнада жаҳон классик асарлари намойиши\nНукус шаҳридаги Қорақалпоқ давлат ёш томошабинлар театри ўз репертуарини жаҳон классик асарлари намуналари билан бойитмоқда.\nБуюк Британиянинг мувофиқликни баҳолаш идораси билан видеоконференция бўлиб ўтди\nМаҳаллий ишлаб чиқарувчи корхоналарга мувофиқликни баҳолаш соҳасида қулайлик яратиш мақсадида Ўзбекистон Республикасининг Буюк Британия ва Шимолий Ирландия Бирлашган Қироллигидаги элчихонаси ва «Ўзстандарт» агентлиги ҳамкорлигида “Intertek”(Буюк Британия) мувофиқликни баҳолаш идораси вакиллари жаноб Питер Линдсай билан видеоконференция ўтказилди.\nШунингдек, иқтисодиётнинг расмий секторида банд бўлганлар ўтган йилга нисбатан 0,2 фоизга камайиб 5,6 миллион кишини, иқтисодиётнинг норасмий секторида банд бўлганлар ўтган йилга нисбатан 2,1 фоизга камайиб 5,1 миллион кишини ташкил этган.\nФинляндия таълим тизими муваффақияти\n2020 йил 30 октябрь куни Президентимиз раислигида таълим-тарбия тизимини такомиллаштириш масалалари бўйича ўтказилган видеоселектор йиғилишида ҳам кўплаб масалалар муҳокама қилинди, стратегик вазифалар белгилаб олинди.\nЭнергосамарадор замонавий қурилмалар улуши қарийб 31 фоизга етади\nБугун электр энергиясисиз жамият тараққиётини тасаввур қилиш қийин. Уйимизни ёруғ, кўнглимизни нурафшон қиладиган, улкан шаҳарлар, йирик ишлаб чиқариш корхоналарини ҳаракатлантирадиган куч ҳам электр энергиясидир.\nИлм – фан тараққиёт таянчи\nУниверситетда давлат бюджети маблағлари ҳисобидан молиялаштирилган Давлат илмий-техника дастурлари доирасида 2018-2020 йилларга мўлжалланган 3 та амалий, 1 та инновацион илмий-тадқиқот ишлари бажарилди.\nМамлакатимиз суд-ҳуқуқ тизимида амалга оширилаётган изчил ислоҳотлар фуқароларнинг ҳуқуқ ва қонуний манфаатларини ҳар томонлама муҳофаза қилиш, жиноий жазоларни либераллаштиришга қаратилганлиги билан аҳамиятлидир.\nТуркшунос талабалар учун онлайн дарс машғулотлари\nҲозир ўз соҳаси бўйича илмий изланиш олиб бормоқда. У иштирокидаги дарс машғулотлари Туркия элчихонаси билан йўлга қўйилган истиқболли режаларнинг дебочасидир.\nТошлоқда янги қўшма корхона очилди\nҲудудларни ижтимоий-иқтисодий ривожланишида инвестицияларнинг ўрни катта. Айниқса, кейинги пайтда хорижий давлатлар ишбилармонлари билан ҳамкорликда истиқболли лойиҳалар амалга оширилиб, ишлаб чиқариш тармоқлари ишга тушмоқда.


09 март 2021, Тошкент вақти: 15:24\nКлуб раҳбари Обид Шабановнинг айтишича, клуб журналистларнинг ахборот олиш имкониятларини кенгайтириш мақсадида телерадио ўқув маркази ташкил этиш лойиҳаси бўйича иш бошлаган. Бу лойиҳа ўтган йилнинг ноябрь ойидан фаолият кўрсата бошлаган. Икки ойдан сўнг эса унинг иши тўхтаган. Ходимлар қарийб уч ойдан буён маошсиз қолган.\nО.Шабановнинг таъкидлашича, лойиҳа учун грант ажратган ташкилот гўёки Ўзбекистонда рўйхатдан ўтмаган. Аммо грант бошқа мамлакатда ишлаётган ташкилот томонидан ажратилгани учун бу ўринда рўйхатдан ўтишни талаб қилиш ноўрин. Шунга қарамай, лойиҳа бўйича барча ҳужжатлар банкка топширилган. Лекин банк лойиҳанинг ҳисоб рақамини музлатиб қўйган.\nО.Шабанов Ўзбекистон ташқи иқтисодий алоқалар миллий банки мутасаддилари бу муаммо ҳақида эшитишни ва тушунтириш беришни истамаётганини маълум қилди.\nМиллий банк ва унинг Бухоро вилояти филиали вакилларидан “Озодлик” мухбири мазкур ҳолат юзасидан муносабат ола олмади.\nМустақил кузатувчи Алимардон Аннаевнинг таъкидлашича, “Репортёр” клуби дуч келаётган муаммони юзага келтиришдан мақсад Ўзбекистонда эркин журналистлар фаолиятини бўғишга уринишдир.\nҲуқуқшунос Бахтиёр Шоҳназаровнинг мавзу юзасидан билдирган фикрича, Ўзбекистон банклари мана шундай ҳолатларда қандай баҳона ва сабаб кўрсатмасин, улар маҳаллий ва ҳалқаро меҳнат қонунчилиги меъёрларини бузмоқда. Шундай экан, “Репортёр” клуби ўзи дуч келган муаммо юзасидан судга мурожаат қилишга ҳақли.


"Оливер Канн академияси” ижрочи директори ва менеджери ЎФАда семинар ўтказишди\n18 март, 2018, 13:43\nЎзбекистон футбол ассоциацияси юртимизда футболни юқори босқичга олиб чиқиш, футболни ривожлантиришнинг самарали тизимини йўлга қўйиш борасида хориж тажрибасидан кенг қамровли фойдаланиш мақсадида турли чора-тадбирларни амалга оширмоқда.\nЎзбекистон футбол ассоциацияси 1-вице-президенти Умид Аҳмаджонов ФИФА президенти Жанни Инфантино билан учрашув чоғида юртимизга Европанинг кучли академиялари вакилларини олиб келиш ва уларнинг тажрибасини ўрганиш борасида ёрдам беришни сўраган ва ФИФА президенти бу борада амалий ёрдам беришга ваъда қилганди.\nАна ўша ваъдага кўра, бугун 18 март куни Германиянинг афсонавий дарвозабони, Европа чемпиони ва Жаҳон чемпионати кумуш медали совриндори Оливер Каннинг академияси ижрочи директори Мориц Маттес ва менеджери Роберт Ниеманн юртимизга ташриф буюришди.\nГерманиялик мутахассислар Ўзбекистон футбол ассоциациясида миллий чемпионатимизда иштирок этаётган клубларда фаолият олиб бораётган дарвозабонлар мураббийлари учун семинар ўтказишди. Бу ҳақда ЎФА расмий сайти хабар бермоқда.\nСеминар давомида Мориц Маттес “Оливер Кан академияси”нинг таълим тизими, мураббийларни тайёрлаш услуби ҳақида йиғилганларга батафсил тушунтириш бериб ўтди. Шунингдек, дарвозабонлар билан ўтказиладиган машғулотларнинг ўзига хос жиҳатларига тўхталиб ўтди.\nСеминар давомида дарвозабонлар мураббийлари ўзларини қизиқтирган саволлар йўллаб, тегишли жавоблар олишди.\nБугун немис мутахассислари Ўзбекистон миллий олимпия қўмитаси ва Ўзбекистон футбол ассоциацияси 1-вице-президенти Умид Аҳмаджонов билан учрашиши режалаштирилган.


OzodDayjest: Олий Мажлис спикери ўринбосари ЕОИИ борасидаги фикридан қайтди\n13 апрел 2021, Тошкент вақти: 02:41\nОлий Мажлис спикери ўринбосари, “Миллий тикланиш” партияси раиси Алишер Қодиров.\n“Миллий тикланиш” раиси Ўзбекистоннинг ЕОИИга киришига оид фикрини ўзгартирди. Сенат Қашқадарёда 5 эркак томонидан зўрланган аёлга оид ишни ўз назоратига олди. Яна бир “псевдобюджет” ташкилот тузилаётгани танқидий баҳоланди. Жорий ҳафта матбуот шу каби воқеалар ҳақида хабар берди.\nОлий Мажлис спикери ўринбосари, “Миллий тикланиш” партияси раиси Алишер Қодиров Ўзбекистоннинг ЕОИИга кириши бўйича позициясини ўзгартирди (www.kun.uz, 11 ноябрь). 10 октябрь куни мазкур онлайн нашрга интервью берган партия раҳбари номи иқтисодий бўлган, аммо ортидан яширин сиёсий мақсадлар кўзланган ЕОИИга Ўзбекистоннинг киришига мутлақо қарши эканини билдирган эди. “Ўзбекистоннинг иттифоққа киришига ундалиши, уни аъзоликка тортишга нисбатан бўлаётган ҳаракатларда биринчи навбатда ўша аъзоларнинг манфаатлари турибди. Буни кескинроқ тарзда иккинчи СССР деса ҳам бўлади”, деган эди у.\n10 ноябрда ташкил қилинган сиёсий партиялар вакиллари иштирокидаги баҳсда эса А.Қодиров ЕОИИ билан ҳамкорликни ижобий баҳолади. “Бунда ташқи сиёсат концепциямизга зид бўлган бирорта хатти-ҳаракат амалга оширилмаган. “Миллий тикланиш” партияси эса Ўзбекистонни иқтисодий ва сиёсий манфаатларига хизмат қиладиган ҳар қандай ҳаракатни қўллаб-қувватлайди”, дея бир ой аввалги танқидий фикридан қайтганини билдирди.\nҚорақалпоғистон Республикаси, вилоятлар ва Тошкент шаҳрининг барча туманларида Ёшларни оилавий ҳаётга тайёрлаш марказларини ташкил этиш таклиф қилинмоқда (www.fayzbog.uz, 12 ноябрь).\n“Ғалати-ғалати псевдобюджет ташкилотлар бор. Шулардан бири “Оила” республика илмий-амалий маркази ҳисобланади. Борлигини ва ажратилган маблағларни бежиз ишлатмаётганини далиллаш учун ҳар-ҳар замонда ажабтовур таклифлар чиқиб туради бу марказдан”, деб ёзади нашр.\nҚайд этилишича, ёшларни оилавий ҳаётга тайёрлаш марказларини ташкил этиб, уларда никоҳланувчи шахсларни ўқитиш таклиф айнан “Оила” марказидан чиққан.\n“Шахсий ҳаёт дахлсизлиги, шахсий танлов ва ҳуқуқ масалаларини, майли қўйиб турайлик. Янги марказлар қайси пулга ташкил этилади дерсиз. Албатта сиз ва бизнинг тўлаган солиқларимиз эвазига”, деб ёзади нашр.\nМуаллиф солиқ тўловчиларни айни пайтда regulation.gov.uz сайтида муҳокама этилаётган, марказ ташкил этилишига доир қарор лойиҳасига муносабат билдиришга ундаган.


Ўзбекистон Сурияга ютқазиб ЖЧ-2018 йўлланмасидан янада узоқлашди\n19:17 / 23.03.2017\nМалайзиянинг Малакка шаҳрида, Hang Jebat Stadium ўйингоҳида ЖЧ-2018 саралаши 6-тур учрашувлари доирасида Сурия ҳамда Ўзбекистон миллий терма жамоалари ўртасидаги учрашув бўлиб ўтди. Суриядаги фуқаролик уруши туфайли учрашув бетараф майдонга кўчирилганди.\nЎйинда 1:0 ҳисоби қайд этилиб, мезбон мақомидаги сурияликларнинг ғалаба қозонди.\nТомошабоп ўтмаган учрашувнинг 88-дақиқасида жарима майдони ичида Егор Кримец қўполлик ишлатди ва Лобанов дарвозасига пенальти белгиланди. Зарбани Паненка услубида ижро этган Умар Ҳарбин жамоасига ғалаба келтирди.\nЭндиликда Самвел Бабаян қўл остидаги жамоа 9 очкоси билан учинчи ўринда қолмоқда. Ўзаро учрашувда 3 очко олган Сурия 8 очко билан тўртинчи ўринда жойлашган.\nСурия - Ўзбекистон — 1:0\nГол: Ҳарбин (90 пен)


Ulug’bek nomidagi Astronomiya instituti - МЕРКУРИЙ САЙЁРАСИНИНГ ҚУЁШ ГАРДИШИДАН ЎТИШИ\nМЕРКУРИЙ САЙЁРАСИНИНГ ҚУЁШ ГАРДИШИДАН ЎТИШИ\n2019 йил 11 ноябрь куни ноёб астрономик ҳодиса – Меркурий сайёрасининг Қуёш гардишидан ўтиши кузатилади. Бу ходиса Меркурий транзити деб ҳам аталади.\nЎзбекистон Фанлар академиясининг Улуғбек номидаги Астрономия институти бу ходисага бағишланган махсус илмий-ўқув семинар ташкил этмоқда. Унда Мирзо Улуғбек номидаги ихтисослаштирилган давлат умумтаълим мактаб-интернати ва Тошкентдаги Президент мактаби иқтидорли ўқувчиларининг иштирок этиши кутилмоқда.\nСеминар давомида ўқувчиларга Қуёш тизимининг тузилиши, Коинот ҳақидаги замонавий тасаввурларнинг вужудга келишида транзитларнинг ўрни ва астрономия фанидаги охирги янгиликлар ҳақида маърузалар ўқилади. Семинар якунида Меркурий сайёрасининг Қуёш гардишидан ўтиши жараёни онлайн тарзда масофадан туриб кузатилади.\nМеркурий транзити ҳақида. Ушбу ҳодиса кам кузатиладиган астрономик ҳодисалардан бўлиб, бир асрда 13-14 марта кузатилиши мумкин. Меркурийнинг охирги транзити 2016 йил май ойида кузатилган бўлиб, навбатдагиси 2032 йилда содир бўлади.\nТранзит Тошкент вақти билан 17:36 да бошланиб 23:04 гача давом этади ва Меркурий сайёраси Қуёш ва Ер ўртасида бўлади. Ўзбекистонда бу вақтда Қуёш ботаётганини ҳисобга олсак, ушбу транзитни фақат Қорақалпоғистон Республикаси ҳудудида қисман кузатиш имкони бор холос. Шимолий Америка материги ҳудудида Қуёш чиқиши пайтида, Жанубий-Ғарбий Осиё мамлакатлари, Африка ва Европа қитъалари ҳудудларида эса Қуёш ботаётган пайтда уни кузатиш имкони мавжуд. Жанубий Америка ҳудудида жойлашган давлатларда транзитни тўлиқ, яъни деярли 6 соат кузатиш имкони мавжуд.\nМазкур ҳодисани телескопда кузатиш мумкин ва кузатув вақтида махсус фильтрлардан фойдаланиш лозим, акс ҳолда, кўзга зарар етказиб қўйиш мумкин. Қуёшга телескоп орқали қаралганда (албатта махсус мослама – фильтрлар билан) кичкина қора доира (Меркурий) аста-секин Қуёшнинг дискини қандай кесиб ўтишини кўриш мумкин.\nУшбу ҳодисанинг аҳамияти шундаки, Қуёш системаси ҳақидаги тўғри илмий дунёқараш, яъни геоцентрик (Ер марказда) эмас, гелиоцентрик (Қуёш марказда) назариянинг юзага чиқишида транзитлар муҳим роль ўйнаган. Бундан ташқари, ушбу ҳодиса астрономия фанидан табиий лаборатория иши ҳисобланиб, унинг давомида сайёрагача, Қуёшгача ва бошқа осмон жисмларигача бўлган масофаларни, сайёраларнинг орбитал тезлигини аниқлаш каби бир қатор кузатув ишларини амалга ошириш мумкин. Шунингдек, транзит пайтида Қуёш гардишидан ўтаётган сайёранинг атмосфераси ҳақида ҳам маълумотлар олиш мумкин бўлади.\nҲозирги кунда ЎзФА Астрономия институти астрономияни оммавийлаштириш учун бир қатор амалий тадбирларни амалга оширмоқда. Шу каби астрономик ҳодисалар кузатувларини ташкиллаштириш ёшларнинг астрономия фанига бўлган қизиқишини янада оширишга ҳизмат қилади.\nCеминар Астрономия институти биносида соат 16:00 да ўз ишини бошлайди.\nМанзил: Тошкент ш., Астрономия кўчаси 33 уй.\nМўлжал: Гидрометцентр ва Республика кардиология маркази оралиғида.


Категория: Ҳикоялар\tДата публикации\tУшбу мақолани ёзишимдан мақсад, халқимиз ичида кенг тарқалган энг хатарли ва мудҳиш бир ҳолатни баён қилиш. Бу ҳолат ҳақида кўп бора гапирилган, ислоҳ қилиш йўллари кўрсатилган бўлсада, ҳаракатлар наф бермаётгани ачинарли бир ҳолдир. Бундан зарар кўрмаган оилалар саноқлик. Айтаётганим ушбу ҳолат - беҳаёликдир.\nМуаллиф: Юсуф Шоший Фикр билдириш\nҲозир сайтимизда 852 та меҳмон бор, сайт аъзолари эса йўқ


Толибонга қарши кураш Оқ уй марказида\n12 май 2021, Тошкент вақти: 10:53\nПрезидент Обама Афғонистон ва Покистондан бошпана топган террорчилар таҳдидини йўқ қилишни ўз устивор мақсади қилиб белгилаган.\nПрезидент Обаманинг Афғонистон ва Покистон президентлари билан ҳам яккама-якка¸ ҳам биргаликдаги учрашуви марказига толибон ва Ал-Қоидани мағлуб қилиш стратегияси муҳокамаси қўйилган.\nСайловолди кампаниясидан бошлаб Барак Обама Афғонистондаги вазиятни барқарорлаштириш¸ Афғонистон-Покистон чегараолди минтақаларининг террорчилар учун бошпана бўлиб қолишига барҳам бериш президент сифатида ўз устивор мақсади бўлажаги ҳақда кўп гапирган эди.\nЧоршанба кунги Обама-Карзай-Зардорий учрашуви бу баëнотнинг амалий сиëсатга кўчгани ва ҳозирда афғон тугунининг Вашингтон учун энг муҳим ташқи сиëсат жумбоғига айланганини кўрсатади.\nУчала президент кейинги пайтларда Афғонистон ичкарисида қайта бош кўтарган толибон жангариларини жиловлаш¸ уларнинг Покистоннинг қабилалар назоратидаги шимол-ғарбий минтақаларидаги таъсири кучайишини тўхтатиш йўл-йўриқларини муҳокама қиладилар.\nКейинги ҳафталар ичи толибларнинг¸ айниқса¸ Покистонда кучайгани¸ Сват водийсида шариат қонунлари жорий этилишига эришгач¸ қўшни минтақаларни ҳам ўз таъсир ва назоратига олишга киришгани халқаро майдонда кенг хавотирларга сабаб бўлмоқда.\nТолибон жангариларининг пойтахт Исломободдан 100 км масофадаги ҳудудларни ишғол қилиш уринишларини тўхтатиш мақсадида чоршанба куни Покистон қўшинлари Сват водийсига кенг кўламли ҳужум уюштирди.\nҲужум олдидан Сват аҳолисини водийни тарк этишга чақирган Покистон ҳарбийлари жанговор амалиëтларнинг қайта бошлангани оқибатида ярим миллионга яқин одамнинг ўз уй-жойини ташлаб кетишга мажбур қолишини билдирди.\nБошпанасизларнинг бу янги армияси эса¸ Покистоннинг шимол-ғарбий ҳудудларида толибон ва экстремистик гуруҳлар билан беш йилдан бери бораëтган тўқнашувлардан омон қолиш мақсадида бу минтақани тарк этган бир миллиондан кўпроқ қочқинлар сафини янада кенгайтирмоқда.\nТолибон бир пайтнинг ўзида ҳам Афғонистон¸ ҳам Покистон ҳукуматларига қарши уруш олиб боришга ўтган ҳозирги кезда¸ аксар АҚШ расмийлари иккала қўшнинининг ягона бўҳронга тортилгани ва бу бўҳроннинг Вашингтонда Афғонистон ва Покистон сўзларининг қисқа қўшилмаси – Аф-Пак бўҳрони дея аталаëтганини айтмоқдалар.\nОбама-Карзай-Зардорий учрашуви арафасида Афғонистон ва Покистонга сафар қилган АҚШ перзидентининг бу икки мамлакат бўйича махсус вакили Ричард Ҳолбрук толибон ва Ал-Қоида устидан ғалаба қозониш истиқболининг¸ асосан Покистон ҳукуматига боғлиқлигини билдирди.\n- Покистон АҚШ учун ҳам стратегик¸ ҳам сиëсий жиҳатдан ниҳоятда муҳим давлат. Шу боис бизнинг асосий мақсадимиз президент Осиф Али Зардорий етакчилик қилаëтган демократик Покистонни барқарорлаштиришга қатъият билан ëрдам беришдир¸ деди Ҳолбрук Вашингтон саммити арафасида.\nКузатувчиларга кўра¸ чоршанба кунги учрашувда президент Обама Покистондаги зўравон экстремизм ва террорчиликни тўхтатиш борасида ўз маъмурияти Исломободга қандай ëрдам бериши борасида конкрет баëнот бериши мумкин.


Муқанна қўзғолони ҳақида тарихчи Наршахий маълумотлари\nАбу Бакр Муҳаммад ибн Жаъфар ан-Наршахий ўзининг «Бухоро тарихи» номли қимматли тарихий асарини 943—944 йилларда араб тилида ёзган. Бироқ асарнинг араб тилида яратилган илк нусхаси бизнинг давримизгача етиб келмаган. «Бухоро тарихи» 1128 йилда Абу Наср Ахмад ибн Муҳаммад ибн Наср ал-Қубовий тарафидан форс тилига таржима қилинган. Таржима жараёнида ал-Қубовий асарга баъзи ўзгариш ва қўшимчалар киритган. Хусусан, Муқанна қўзғолонини тасвирлашда Иброҳим исмли муаллифнинг «Ахбори Муқанна» («Муқанна ҳақидаги хабарлар») асаридан фойдаланган. Шу туфайли «Бухоро тарихи»нинг бизгача етиб келган форсий нусхаси Муқанна қўзғолони ҳақида энг батафсил маълумотлар берувчи манбадир. Наршахийнинг «Бухоро тарихи» асари шарқшунос олим Абдуфаттоҳ Расулов тарафидан узбек тилига таржима қилиниб, Асомиддин Ўринбоев масъул муҳаррирлигида бир неча бор нашр қилинган. Қуйидаги парчалар А.Расулов таржимасидан олинди.\nАбу Бакр Муҳаммад ибн Жаъфар ан-Наршахий «Бухоро тарихи»дан\nБухорога подшоҳ бўлган хотин ва ундан кейин подшоҳ бўлган унинг фарзандлари ҳақида\nУндан кейин Бунёт ибн Тағшода Бухорога подшоҳ бўлди. У отаси ислом динида эканлигида туғилган эди. Бир қанча вақт мусулмон бўлиб турди. Муқанна пайдо бўлиб оқ кийимлилар қўзғолони Бухоро қишлоқларига тарқалгач, Бунёт уларга мойил бўлиб ёрдам берди ва натижада оқ кийимлиларнинг қўллари узайиб, улар ғалаба қозондилар. Алоқа (хат-хабар) ишлари бошлиғи бу ҳақда халифага хабар юборди, халифа Маҳдий эди. Маҳдий Муқанна ва оқ кийимлилар ишларидан хотиржам бўлганидан кейин (Бухорога) отлиқ аскарлар юборди. Бунёт Фарахший қасрида мажлис (тузиб) шароб ичар ва дарчадан қараб ўтирар эди. У узоқдан шошилинч билан келаётган отлиқларни кўрди ва улар халифа томонидан эканликларини фаросат билан англаб, қарши чора кўришга киришар-киришмас отлиқлар етиб келдилар ва ҳеч бир сўз айтмасдан қиличларини қиндан суғуриб, унинг бошини кесдилар. Бу воқеа бир юз олтмиш олтинчи йилда (782—783) бўлган эди. Унинг барча одамлари қочиб кетди, (халифа юборган) отлиқлар ҳам қайтди.\nМуқаннанинг хуружи ва унинг тобелари оқ кийимлилар\nАҳмад ибн Муҳаммад ибн Насрнинг айтишича, Муҳаммад ибн Жаъфар бу фаслни ўз китобида келтирган-у, лекин тўла баён этган эмас. «Ахбори Муқанна» (номли китоб)нинг муаллифи Иброҳим ва Муҳаммад ибн Жарир ат-Табарийларнинг айтишларича, Муқанна Марв атрофи аҳолисидан, Коза деб аталган қишлоқдан бўлиб, номи Ҳошим ибн Ҳаким эди. У илгари кудунгарлик қилар эди, кейин эса илм ўрганишга машғул бўлди ва ҳар хил илмларни: кўзбўямачилик, сеҳр ва тилсим илмларини ўрганди. Кўзбўямачиликни яхши билиб олиб, пайғамбарлик даъвосини ҳам қилди ва уни Маҳдий ибн Мансур ҳижратнинг бир юз олтмиш еттинчи йилида (783—784) ўлдирди. Муқанна кўзбўямачиликни ўрганган ва ғоятда зийрак бўлиб қадимги (олимлар) илмларига оид кўп китобларни ўқиган ва жодугарликда устоз бўлган эди. Унинг отасининг номи Ҳаким бўлиб, у Абу Жаъфар Давонақий давридаги Хуросон амири лашкарбошиларидан бири эди. У Балхдан чиққан эди.\nҲошим ибн Ҳакимни Муқанна дейишларига сабаб шу эдики, у жуда хунук, боши кал ва бир кўзи кўр бўлганидан ҳамиша боши ва юзига кўк парда тутиб юрар эди. Шу Муқанна Аббосийлар даъватчиси Абу Муслим замонида Хуросон лашкарбошиларидан бири бўлиб, Абдулжаббор Аздийга вазир бўлди ва пайғамбарлик даъвосини қилди ва бир қанча вақт шу даъвода турди. Абу Жаъфар Давонақий одам юбориб уни Марвдан Бағдодга олдириб келди ва бир неча йил давомида зиндонда тутди. Шундан кеийн у зиндондан қутулиб яна Марвга қайтиб келди ва одамларни йиғиб: «Менинг ким эканимни биласизми?» — деб сўради. Одамлар: «Сен Ҳошим ибн Ҳакимсан», — дедилар. У: «Янглишдингиз, мен сизнинг ва бутун оламнинг худосиман», — оғзига тупроқ, — ва яна: «Ўзимни қандай ном билан аташни истасам атайбераман», — деди ҳамда: «Мен халққа ўзимни Одам (Ато) суратида, кейин Нуҳ суратида, кейин Иброҳим суратида, кейин Мусо суратида, сўнг Исо суратида, кейин Муҳаммад мустафо — худо унга раҳмат ва сало-мини йўлласин, — суратида, кейин Абу Муслим суратида кўрсатган зотман, энди эса мана ўзингиз кўриб турган суратдаман», — деди. Одамлар: «Бошқалар пайғамбарлик даъвосини қилган эдилар, сен эса худолик даъвосини қилаяпсан», — дедилар. Муқанна: «Улар нафсоний эдилар, мен эса руҳонийман ва уларнинг (ба-данлари) ичида эдим, менда шундай қудрат борки, ўзимни қандай суратда кўрсатишни истасам, шундай суратда кўрсата бераман», — деди.\nМуқанна ҳар бир вилоятга нома ёзиб, ўзининг доий (ташвиқотчи) ларига берди. Номага мана шуларни езди: «Раҳмли ва меҳрибон тангри номи билан, саййидлар саййиди Ҳошим ибн Ҳакимдан фалончи ўғли фалончига, ҳамд худога бўлсин, ундан бошқа худо йўқ. У Одамнинг ҳам, Нуҳ, Иброҳим, Исо, Мусо, Муҳаммад ва Абу Муслимларнинг ҳам худосидир. Сўнгра (сўз шуки), қудрат, эгалик, иззат ва ҳужжат Муқаннаникидир; менга имон келтиринг ва билингки, подшоҳлик менга хос, — унга лаънатлар бўлсин, — азизлик ва худолик меники, мендан бошқа худо йўқ, — оғзига тупроқ — кимки менга имон келтирса, жаннат ўшаники, кимки менга имон келтирмаса дўзах уники».\nУ ҳали Марвда турган вақтидаёқ ҳар ерга доийларини юборди ва кўп халқни йўлдан оздирди. Марвда араблардан Абдуллоҳ ибн Амин номли бир киши бор эди, у Муқаннага имон келтирди ва қизини унга хо-тинликка берди. Ана шу Абдуллоҳ Жайҳундан ўтиб Нахшаб ва Кеш шаҳарларига келди ва ҳар ерда халқни лаънати Муқанна динига чақириб, кўп кишини йўлдан оздирди. (Бундайлар) Кеш шаҳрида ва унинг қишлоқларида кўпроқ эди. Дастлаб Муқанна динига кирган ва унинг динини юзага чиқарган қишлоқ Кешнинг Субах номли қишлоғи бўлиб, қишлоқ аҳолисининг улуғ кишиси Умар Субахий эди. Улар қўзғолон кўтардилар. Уларнинг амири араблардан бўлиб, порсо бир киши эди, уни ўлдирдилар. Сўғднинг кўпчилик қишлоқлари Муқанна динига кирди, Бухоро қишлоқларидан кўп кишилар кофир бўлиб, кофирликни ошкор қилдилар. Ниҳоят бу фитна улғайиб кетди ва мусулмонлар учун қаттиқ бало бўлди; (муқанначилар) карвонларни уриб, қишлоқларни талар ва кўп ваиронагарчиликлар қилар эдилар.\nМуқаннанинг Мовароуннаҳрга бориш сабаби бундам эди: Муқанна воқеаси хабари Хуросонга ёйилгач, Хуросон амири бўлган Ҳумайд ибн Қаҳтаба уни ту-тишга буюрди. Муқанна эса ўз қишлоғидан қочиб, беркиниб юрар эди. Охири Муқаннага Мовароуннаҳр вилоятида кўп халқ унинг динига киргани ва шу диннинг тарқалгани маълум бўлди ва у Жайҳундан ўтишга қасд қилди. Хуросон амири: «Жайҳун дарёси лабида уни соқчилар пойлаб турсинлар», — деб буюрган эди. Муқанна Жайҳун дарёсидан ўтмоқчи бўлса уни тутиб олиш учун юзта отлиқ аскар Жайҳун қирғоғида юқори ва қуйи томон ҳамиша юриб турдилар. Муқанна ўттиз олти киши билан Жайҳун дарёси лабига келиб сол тайёрлаб Жайҳундан ўтди ва Кеш вилоятига борди. У вилоят Муқаннага бўйсунди ва халқ унга рағбат қилди. (Шу вилоятдаги) Сом тоғи тепасида ғоятда мустаҳкам бир ҳисор бўлиб, унда оқар сув, дарахтлар ва экин ерлар бор эди. Бу ҳисор (ичида) ундан ҳам мустаҳкамроқ яна бир ҳисор бор эди. Муқанна уни тузатишга буюрди ва уни тузатдилар. Муқанна у ерга кўп мол ва беҳисоб озиқ-овқат йиғди. Сокчилар тайинлади. Оқ кийимлилар кўпайишиб кетдилар ва мусулмонлар уларга қарши тадбир қўллашдан ожиз қолдилар. Бу овоза Бағдодга бориб етди; ўша вақтда Маҳдий халифа эди, у жуда қайғуриб, Муқаннага қарши курашиш учун кўп лашкар юборди ва охири бу фитнани даф қилиш мақсадида ўзи ҳам Нишопурга келди. Маҳдий ислом дини хароб бўлиб, Муқанна дини бутун дунёга тарқалиши хавфидан қўрқар эди.\nМуқанна туркларни чақирди ҳамда мусулмонларнинг қони ва молини улар учун ҳалол қилиб (ҳукм чиқарди). Туркистондан талончилик таъмасида кўп лашкар келди. Улар вилоятларни талар, мусулмонларнинг хотин ва болаларини асир қилиб олар, ўлдирар эдилар. Улар дастлаб Бухорода пайдо бўлдилар.\nМуқаннанинг ҳаммаслаклари бўлган оқ кийимлилардан бир гуруҳи Нумижкат деб аталган бир қишлоққа бордилар ва кечаси масжидга кириб муаззинни ўн беш киши билан биргаликда ўлдирдилар; бутун қишлоқ аҳолисини ҳам ўлдирдилар. Бу воқеа бир юз эллик тўққизинчи йилда (775—776) содир бўлди. (Бу вақтда) Бухоро амири Ҳусайн ибн Маоз эди.\nМуқанна тоифасининг катталаридан бухоролик Ҳаким (ибн) Аҳмад номли бир киши бўлиб, у билан бирга яна учта лашкарбоши бор эди. Улардан бирининг номи Ҳашвий, иккинчисиники Боғий бўлиб, бу икко-ви Фузайл кўшкидан эдилар. Учинчисининг номи — Гирдак, у Ғиждувон қишлоғидан эди. Буларнинг ҳар учаласи ҳам жанговар кишилар бўлиб айёр, босқинчи ва ўғри эдилар. Уларнинг қишлоқ аҳолисини ўлдирганлиги хабари шаҳарга етгач, Бухоро аҳолиси жам бўлдилар ва амирнинг олдига бориб: «Бу оқ кийимлилар билан албатта жанг қилишимиз керак», — дедилар. Бир юз эллик тўққизинчи йил ражаб ойида (апрель-май 776) Ҳусайн ибн Маоз ўз лашкари билан ва Бухоро қозиси Омир ибн Умар ибн Имрон Бухоро аҳолиси билан чи-қиб Наршах қишлоғига бордилар, — ҳозир бу қишлоқни Наржақ дейдилар, — ва оқ кийимлилар қаршисида лашкаргоҳ туздилар.\nШунда Бухоро қозиси: «Биз уларни ҳақ динга чақирамиз, улар билан урушиш биз учун муносиб эмас», — деди. Кейин қози яхши тадбиркор одамлар билан бирга уларни ҳақ динга чақириш учун қишлоққа кирди. Оқ кийимлилар: «Биз бу сиз айтаётган нарсаларни билмаймиз», — деб кундан-кунга кофирликла-рини кучайтирдилар ва насиҳатни қабул қилмадилар. Шундан кейин жанг бошланиб кетди. Биринчи бўлиб оқ кийимлиларга ҳамла қилган киши араблардан Наим ибн Саҳл номли киши эди. У кўп урушлар қилиб бир қанча кишини ўлдирди ва охир ўзи ҳам ўлдирилди. Оқ кийимлилар енгилдилар, улардан етти юз киши ўлдирилди ва қолганлари қочдилар. Шу билан ўша кун тамом бўлди.\nЭртасига тонг отгач, оқ кииимлилар элчи юбориб мусулмонлардан омон сўрадилар ва: «Биз мусулмон бўлдик», — дедилар. Мусулмонлар улар билан сулҳ тузиб, сулҳнома ёздилар ва уларга бундан буён йўлкесарлик қилмаслик, мусулмонларни ўлдирмаслик, ўз қишлоқларига тарқалиш, ўз амирларига бўйсуниш шархларини қўйиб, худо ва пайғамбар аҳдини уларга маҳкам юкладилар. Шаҳарнинг ҳамма катталари сулҳномага қўл қўйдилар.\nМусулмонлар қайтиб кетгач, улар ахдларидан қайтиб яна йўлкесарлик билан машғул бўлдилар. Улар мусулмонларни ўлдирар ва эндигина бош хортхан кўк экин (дон)ларни Наршах ҳисорига олиб кетар эдилар. Мусулмонларнинг иши қийинлашди. Халифа Махдий ўз вазири Жаброил ибн Яҳёни Муқаннага қарши жангга юриш учун юборди. У Бухорога келиб Муқаннага қарши жангга юриш учун Дарвозайи Самарқандда лашкаргоҳ қурди. Ҳусайн ибн Маоз унинг олдига бориб: «Сен (аввал) оқ кийимлиларга қарши урушда менга ёрдам бер, бу ишдан бўшагач, биз сен билан бирха Муқаннанинг (ўзига) қарши урушга борамиз», — деди.\nЖаброил бу таклифни қабул этди-да, лашкарини оёққа турғизиб Наршах қишлоғига борди, қишлоқ атрофига хандақ қазишга буюриб, хандақ ичини лашкаргоҳ қилди; оқ кийимлилар кечаси чиқиб ҳужум қилиб қолмасинлар деб лашкарга ҳушёр бўлиб туришга буйруқ берди. Худди у айтгандек бўлиб чиқди; оқ кийимлилар дастлабки кечадаёқ қишлоқдан чиқиб ҳужум қилиб кўп вайронлик келтирдилар. Бухоро амири Ҳусайн ибн Маоз Жаброилга кўп меҳрибонлик кўрсатиб, ундан то бу иш хамом бўлхунича Кешга кетмай Бухорода бўлишни сўради.\nЖаброил урушни бошлаб юборди. Тўрт ой мобайнида эртаю кеч узлуксиз урушдилар, оқ кийимлилар ғалаба қозонмаган бир кун ҳам бўлмади. Мусулмонлар чорасиз қолиб тадбир излашга хушдилар. Молик ибн Форим: «Мен бир тадбир кўрсатаман», — деди-да, лашкаргоҳдан то ҳисор деворигача ариқ кавлашга буюрди ва у ерга қуролли кишиларни юбориб қанча жой кавласалар уни чўп, қамиш ва купроқ билан мусхаҳкамлаб беркитиб боришга буюрди. (Шу тарзда) ҳисор девори тагигача қазиб етдилар ва (ҳисор девори тагини) эллик хаз миқдорида кавлаб устунлар қўйиб маҳкамладилар. Эллик хаз жой кавланиб бўлгач, уни ўтин билан тўлғазиб нефть сепдилар-да, у устунлар ёниб қўрғон девори йиқилсин деб ўт қўйиб юбордилар. Аммо олов ёнмади, чунки олов ёниши учун унга шамол тегиши керак. Ҳисор ичида эса шамол ўтадихан йўл йўқ эди. Ҳисорнинг таги кавланган минорасига палақмонларни тўғрилаб қўйиб тош отган эдилар, тешик очилиб шамол чиқишга йўл топди, олов олиб устунлар ёнди ва ҳисор деворининг эллик газча жойи йиқилди.\nМусулмонлар қиличбозликка киришиб кўп кишини ўлдирдилар, қолганлар омонлик хилаб, илгариги аҳдномага мувофиқ мусулмонларни ранжитмаслик, ўз қишлоқларига қайтиб кетиш, ўз улуғларини халифа олдига юборилишига (рози бўлиш) ва ўзлари билан бирха қурол-яроғ олиб юрмаслик шархлари билан сулҳ туздилар ва (қишлоқдан) ташқари чиқиб хандақдан ўтдилар. (Аммо) улар яширин суратда қуролга эга эдилар. Оқ кийимлиларнинг каттаси бўлган Ҳакимни Жаброил ўз ўғли Аббосга топшириб: «Буни олиб бориб саропардага қўй ва яширин равишда ўлдир», — деди. Унинг амрига мувофиқ иш қилиб, Ҳакимни саропардага олиб бордилар. Оқ кийимлилар узоқдан (қараб) турган эдилар. Жаброил саропардаха борган эди, оқ кийимлилар Ҳакимнинг дўсти бўлган Ҳашвийни юбориб у орқали Жаброилха: «Биз Ҳакимни олмасдан кетмаймиз», — дедилар. Ҳашвий янги этик кийган эди. У Жаброилга шу сўзларни айтиб турган эдики, Жаброилнинг ўғли Аббос келиб: «Ҳакимни ўлдирдим», — деди. Жаброилнинг буйруғи билан дарҳол Ҳашвийни отдан тушириб ўлдирдилар. Оқ кийимлилар қичқиришиб қуролларини қўлга олдилар ва жанг бошланиб кетди. Жаброил бутун лашкарини отга минишга буюрди. Илгаригидан кучлироқ уруш бўлди. Қаттиқ жанглар қилдилар ва охири оқ кийимлилар яна енгилиб, улардан кўп халқ ўлдирилди, тирик қолганлари қочдилар.\nНаршах қишлоғининг ҳукмдори бир хотин киши эди, унинг эрининг номи Шараф бўлиб Абу Муслимнинг лашкарбошиси бўлган ва марҳум Абу Муслим уни ўлдирган эди. Бу хотинни Жаброилнинг олдига олиб келдилар, у билан амакисининг бир кўр ўғли бирга келди, у бағоят палид ва бадкор эди. Жаброил у хотинга: «Абу Муслимнинг гуноҳидан кеч!» — деди. Хотин: «Абу Муслим деб мусулмонларнинг отасига айтилади, менинг эримни ўлдиргандан кейин у мусулмонларнинг отаси бўладими?!» - деди. Жаброилнинг буйруғи билан хотинни белидан икки бўлиб ташладилар ва амакисининг ўғлини ҳам ўлдирдилар.\n(Ҳакимнинг лашкар. бошликларидан бири бўлган) Гирдак Муқаннанинг олдига кетди. Улардан бири Боғий эса урушда ўлдирилди. Жаброил Сўғд оқ кийимлиларининг дилларига қўрқинч солиш учун ўлдирилган (бошлиқ)лар калласини Сўғдга олиб борди. Сўғд аҳолисига Муқаннанинг лашкар бошлиқларидан Сўғдиён номли бир киши амир бўлган эди; Сўғд аҳолиси у билан иттифоқ бўлдилар. Жаброил Сўғд аҳолиси билан кўп урушди ва охири Бухоро аҳолисидан бир киши Сўғдиённи ўлдирди ва бу қавм тарқалиб кетди.\nЖаброил у ердан Самарқандга борди ва то Маоз ибн Муслим Хуросонга амир бўлгунга қадар турклар ва оқ кийимлилар билан кўп урушлар қилди.\n(Маоз ибн Муслим) бир юз олтмиш биринчи йил-да (777—778) Марвга келди ва бу ердан иш бошлаб, Омуй биёбонига кириб кетди. Бухорога етганида Бухоро аҳолиси (орасидаги) деҳқонлардан жангчи кишиларни йиғдилар; беш юз етмиш минг киши йиғилди. Маоз ибн Муслимнинг фармони билан уруш қуролларини кўплаб тайёрладилар; у ҳунармандларнинг лашкар ичида иш берадиган ҳар бир жинсидан уч минг ишчи кишини тешалар, беллар, тўқмоқ ва болталар билан таъминлаб муҳайё қилиб қўйди; палақмонлар, нарвонлар ва девор тешадиган қуроллар ишлатди ва энг яхши қуроллантирилган лашкар билан Сўғдга қараб юзланди.\nСўғдда оқ кийимлилар кўп эдилар, турк лашкари ҳам кўп келган эди. Ҳарий (Ҳирот)нинг амири Ҳарийдан ўн мингта қўй олиб келган эди, ўзи билан бирга олиб юрди. Маоз ибн Муслим унга: «Душманимиз турклар бу ерда бизга яқин жойда туриптилар, улар қўйни жуда яхши кўрадилар, бу қўйларни Бухорода қолдир ёки менга сот, мен уларни лашкарга тақсим қилиб берайин!» — деса у рози бўлмади. Турк аскарларидан бир тўдаси чиқиб ҳужум қилдилар-да, ҳамма қўйларни Арбинжон билан Зармон ўртасидаги бир манзилга олиб кетдилар. Турклар кетидан лашкар борган эди, улар-нинг ҳам баъзиларини ўлдирдилар, баъзилари эса мағлубиятга учраб қайтиб келдилар.\nМаоз ибн Муслим Сўғд ва Самарқандга бориб, турклар ҳамда оқ кийимлилар билан икки йилгача кўп урушлар қилди, гоҳ у ва гоҳ душман ғалаба қозонар эди. Икки йилдан кейин у Хуросон амирлигидан истеъфо берди ва Мусайяб ибн Зуҳайр ал-Забий Марвда бир юз олтмиш учинчи йил жумод ал-аввал ойида (январь-февраль 780) Хуросонга амир бўлди ва ражаб ойида (март-апрель 780) Бухорога келди. Шу вақт Бухоро амири Жунайд ибн Холид эди, уни Хуросон амири Хоразмга юборди.\nБухорода Муқанна саркардаларидан бўлган Кулортегин номли бир саркарда бор эди, у лашкар ва мулозимлар тузиб Мусайяб билан урушлар қилди.\nҲикоят: Муҳаммад ибн Жаъфарнинг ривоят килишича, Муқанна лашкаридан мовароуннаҳрликлар, турклар ва бошқалардан иборат эллик мингги унинг ҳисори дарвозасига йиғилиб, сажда ва зорий қилиб ундан дийдор кўрсатишни сўрадилар. Ҳеч бир жавоб ололмагач, яна сўрашда давом этиб: «Ўз эгамизнинг дийдорини кўрмас эканмиз, бу ердан қайтиб кетмаймиз», — дедилар. Муқаннанинг Ҳожиб номли бир кули бор эди, Муқанна унга: «Бандаларимга, — оғзига тупроқ, — айт, Мусо мендан дийдор кўрсатишни сўради, тоқат қилолмаслиги сабабли кўрсатмадим. Мени курган ҳар бир киши тоқат қилолмай дарҳол ўлади», — деди. Улар ялиниб-ёлвориб яна сўрайбердилар ва: «Биз дийдор истаймиз, агар ўлсак, бу айни муддао», — дедилар. Муқанна: «Фалон куни келинг, сизга дийдор кўрсатаман», — деб ваъда берди.\nШундан кейин Муқанна ҳисорда ўзи билан турадиган хотинларга буюрди, улар Сўғд, Кеш ва Нахшаб деҳқонларининг қизларидан иборат бўлиб, юзта хотин эдилар. Муқаннанинг шундай одати бор эди: қаерда хушрўй хотин бўлса унга хабар берар эдилар ва Муқанна уни олдириб келиб ўзи билан бирга сақлар эди. Ҳисорда у билан бирга шу хотинлар ва ўша хос қулдан бошқа ҳеч ким бўлмас эди. Ҳисордагиларнинг озиқ-овқат каби эҳтиёжлари бўлса, ҳар куни бир марта ҳисор дарвозаси очилар, ташқари томонда эса бир вакил бўлиб, у керакли нарсаларни тайёрлар, ҳалиги қул вакилни чақириб у нарсаларни ҳисор ичкарисига олиб киргач, яна ҳисор дарвозасини беркитар эди. Шундай қилиб, у ўша хотинларнинг ҳар бирига ойна олиб ҳисорнинг тепасига чиқиб бир-бирининг рўбарўсига туришга ва қуёш нури ерга тушган пайтда барча ойналарни қўлга олиб, бетафовут бир-бирига рўбарў қилиб тутишга буюрди. Халқ тўпланган эди. Қуёш нури ойналарга тушгач, унинг акси билан ўша жой нурга тўлиб кетди. Шу вақт Муқанна кулига: «Ана қаранг! Худо ўз юзини кўрсатяпти деб, бандаларимга айт», — деди. Тўпланган халқ қараб, бутун жаҳоннинг нурга тўлганини кўриб қўрқдилар ва ҳаммалари бирдан сажда қилиб: «Эй худо! Қудратинг ва улуғлигингни шунчалик кўрганимиз етади, бундан кўпроқ кўрсак юрагимиз ёрилади», — дедилар. Улар ҳануз саждада эканлар, Муқанна яна қулига: «Саждадан бошларингизни кўтаринг! Худо сиздан рози ва гуноҳларингизни кечди, деб умматларимга айт»,- деди. У жамоа қўрққан ва ваҳимага тўлган ҳолда бошларини саждадан кўтардилар. Шу вақт Муқанна: «Ҳамма вилоятларни сизлар учун ҳалол қилдим. Кимки менга имон келтирмаса, унинг қони, моли ва фарзандлари сиз учун ҳалол», — оғзига тупроқ, — деди. Шундан кейин у жамоа талончиликка юз ўгирди. Бу жамоа бошқалар олдида фахрланиб: «Биз худони кўрдик», — дер эди.\nМуқаннанинг ҳалок бўлши сабаби\nҲирот амири бўлган Саъид кўп лашкар билан Муқанна ҳисорининг дарвозасига келиб қўнди, уйлар ва ҳаммомлар қуриб, ёзин-қишин шу ерда бўлдилар.\nҲисорнинг ичида чашма, дарахтлар ва экинзорлар бор эди. Муқаннанинг хос кишилари ва сипоҳсолорлар кучли лашкар билан ҳисор ичида эдилар. Ҳисор ичкарисида, тоғ тепасида яна бошқа бир ҳисор бўлиб, у ҳисорга ҳеч кимга йўл йўқ эди. Муқанна ўша хотинлар билан (шу) ҳисорда турар эди.\nУнинг одати шундай эдики, ҳар куни ўша хотинлар билан бирга овқатланар ва улар билан шароб мажлисида ўтириб шароб ичар эди. Шу тартибда у ўн йил ҳаёт кечирди. (Охири) Ҳирот амири унинг ишини оғирлаштириб, лашкарлари тарқалиб кетди, ҳисорда бўлган сипоҳсолор эса ҳисор дарвозасини очди ва бўйсуниб ташқари чиқди; ислом динини қабул этди. Мусулмонлар ҳисорни олдилар. Муқанна ички ҳисорни сақлаб қололмаслигини тушунди.\nМуҳаммад ибн Жаъфарнинг Кеш деҳқонларидан бўлган Абу Али Муҳаммад ибн Ҳорундан ривоят қилишича, Абу Али шундай деган: «Менинг бувим Муқаннанинг ўзи учун олиб келиб ҳисорда сақлаб турган хотинлари жумласидан бўлган экан. У шундай ҳикоя қилар эди: «Бир куни Муқанна хотинларни ўз одати бўйича овқат ейишга ва шароб ичишга ўтирғизиб, шароб ичига заҳар солди-да, ҳар бир хотин учун биттадан хос қадаҳ тутқизиб айтди: «Мен ўз қадаҳимдаги шаробни ичганим-да, сизлар ҳам қадаҳларингизни бутунлай бўшатишингиз лозим». Ҳамма хотинлар ичдилар, мен эса ичмасдан шаробни кўйлагим ёқасига тўкдим, Муқанна буни пайқамади. Ҳамма хотинлар (ҳушсиз) йиқилиб ўлдилар; мен ҳам ўзимни уларнинг орасига ташлаб ўлганга солиб ётдим. Муқанна менинг ҳолимдан бехабар эди. Кейин Муқанна ўрнидан туриб қараб, ҳамма хотинларнинг ўлиб ётганини кўрди-да, ўз қулининг олдига борди ва қилич билан унинг калласини кесди. Муқаннанинг фармони билан уч кундан бери тандир қизитаётган эдилар. Муқанна ўша тандир ёнига бориб кийимини ечди ва ўзини тандирга отди. Тандирдан бир тутун чиқди. Мен у тандир олдига бориб унинг вужудидан ҳеч асар кўрмадим. Ҳисорда бирор тирик киши йўқ эди.\nУнинг ўзини ўзи куйдиришига сабаб шу эдики, у ҳамиша: «Қачон бандаларим менга бўйсунмасалар, мен осмонга чиқиб у ердан фаришталарни олиб келаман ва уларни бўйсундираман», — дер эди. «Халқ Муқанна фаришталарни олиб келиб, бизга осмондан ёрдам бериш учун осмонга чиқиб кетди; унинг дини дунёда (абадий) қолади», — десин деб Муқанна ўзини ўзи куйдирди. Кейин у хотин ҳисор дарвозасини очди ва Саъид Ҳараший кириб у ердаги хазинани олди».\nАҳмад ибн Муҳаммад ибн Наср шундай дейди: «Бу қавмдан Кеш ва Нахшаб вилоятида, Кушки Умар, Кушки Хиштивон ва Зармон қишлоғи каби Бухоро қишлоқларида ҳозирда ҳам сақланиб келмоқда. Улар ўзлари Муқаннанинг ким эканлигидан бутунлай хабарсиз бўлсалар ҳам, унинг ўша динидалар. Уларнинг тутган йўллари шуки, намоз ўқимайдилар, рўза тутмайдилар ва жунуб бўлганларида ғусл қилмайдилар, лекин омонатга хиёнат қилмайдилар. Бу одатларининг ҳаммасини мусулмонлардан яширин тутадилар ва мусулмонлик даъво қиладилар.


Рrospectuz DGTAL Ltd. махфийлигингизга жиддий муносабат билдиради. Мазкур Махфийлик сиёсати шахсиятингиз тўғрисидаги маълумотларни қай тарзда олишимиз, уларни сақлашимиз ва қайта ишлаб чиқишимизни изоҳлаб беради. Вақти вақти билан мазкур сиёсатни ўзгартиришимиз ва ўзгартиришларни сайтда нашр қилишимиз мумкин. Ҳар қандай ўзгартиришлар тўғрилигига амин бўлиш учун ушбу саҳифани текшириб туришингиз лозим бўлади. Мазкур Махфийлик сиёсати 1 июн, 2012 йилдан кучга кирган.\nРезюме: Мазкур сиёсатни текшириб туринг, вақти вақти билан ўзгариб туриши мумкин.\n2. Биз талаб қилаётган маълумотлар\nСизнинг эҳтиёжингизни янада яхшироқ тушуниш учун ва Сизга энг яхши хизматларни тақдим этиш мақсадида Сиздан мазкур маълумотларни талаб қиламиз, ҳусусан қуйидаги сабаблар:\n- ички ҳисобот учун;\n- маҳсулотларимиз ва хизматларимизни самаралироқ қилиш мақсадида мазкур махлусотлардан фойдаланишимиз мумкин;\n- янги маҳсулотлар тўғрисида Сизга рекламали хабарлар, махсус таклифлар ва Сизга қизиқ бўлиши мумкин бўлган бошқа маълумотларни вақти вақти билан юборишимиз мумкин;\n- вақти вақти билан бозор тадқиқотини олиб бориш мақсадида маълумотларингиздан Сиз билан боғланиш учун фойдаланишимиз мумкин. Сиз билан электрон почта, телефон, факс еки почта орқали боғланишимиз мумкин. Сайтга ўзгартириш киритиш мақсадида қизиқишларингизга биноан маълумотларингиздан фойдаланишимиз мумкин.\nРезюме: Биз Сиз билан боғланиш мақсадида Сизнинг электрон манзилингизни талаб қиламиз, лекин унинг махфийлигини сақлаймиз.\n3. Нима учун Биз маълумотларни йиғамиз\nСайтдан фойдаланаетганлигингизни аниқлаш, ундан фойдаланишингизда Сизга ёрдам бера олиш ва сайт фаолиятини янада ошириш учун Сиз ҳақингиздаги маълумотларни йиғамиз. Маълумотлар ҳимояси бўйича танловингизга боғлиқ ҳолда Сизга маҳсулотларингиз ва хизматларингиз ҳақида маълумот юборамиз ва учинчи томон танловини пухталик билан олиб борамиз (4-бўлимга қаранг). Истаган вақтингизда саволларингиз жавобларини янгилашингиз мумкин.\nРезюме: Биз Сиз ҳақингиздаги айрим маълумотларни йиғамиз. Серверлар Сиз ҳақингиздаги айрим юкланувчи маълумотларни йиғадилар. Булар ҳаммаси сифатли хизмат кўрсатиш мақсадида амалга оширилади.\n4. Уларни кимга ошкор қиламиз\n- биз Сиз ҳақингиздаги маълумотни учинчи томонга фақатгина Сизнинг розилигингиз асосида ёки Сиздан илтимос қилган ҳолда ошкор қиламиз;\n- сиз ўз ҳохишингизни билдирсангиз, Биз маълумотларингизни учинчи томонга юборамиз, бундан сўнг у вақти вақти билан Сизни қизиқтира оладиган маълумотдан иборат хабарлар, таклифлар ва хизматлар юбориши мумкин;\n- муайян бир ҳолатларда агар мазкур Махфийлик сиёсатини еки Фойдаланиш шартлари қоидаларини бузсангиз Сиз ҳақингиздаги маълумотларни ошкор қилишга мажбур бўламиз. Шунингдек, қонун ва Давлат органлари томонидан талаб қилинса профилингиз маълумотларини ошкор қилишимиз мумкин;\n- бошқа ҳолатларда учинчи томонга фақат Бизнинг хизматимизга кирувчи ва Сиз илтимос қилган маълумотларни (умумийларни ҳисобга олмаган ҳолда) ошкор киламиз.\nРезюме: Маълумотларингиздан Сиз билан боғланиш ва профилингизни намойиш қилиш учун, шунингдек Сиз сўраган хизматларни амалга ошириш учун фойдаланамиз.\nСизнинг маълумотларингиз хавфсизлиги Биз учун жуда ҳам муҳим ва сайтнинг айрим бўлимлари SSL протоколидан ёки унга мувофиқ стандартидан фойдаланишдаги маълумотларни шифрлаши мумкин. Бироқ ҳеч қандай интернет орқали юбориш жараёни тўлиқ хавфсизликка кафолат бермайди. Натижада, Бизга Сиз юбораетган маълумотларингизни ҳавфсизлигини таъминлашга интилганимиз билан хавфсизликка кафолат бера олмаймиз, шундай экан таввакал қиляпсиз!\nРезюме: Сизнинг фойдаланувчи ҳисобингиздаги маълумотларингизни ҳимоя қиламиз. Фойдаланувчи ҳисобингиз ҳавфсизлиги учун ўзингизнинг маҳфий сўзингизни хавфсизликда сақланг.\nКуки – бу Сизнинг компютерингиздаги қаттиқ дискка жойлаштириш учун руҳсат сўрайдиган кичик бир файлдир. Жойлаштиришга розилик бирдирганингиздан сўнг файл жойлаштирилади ва Сиз муайян бирор бир сайтга ташриф буюрганингизда куки интернет-трафикни таҳлил қилиб беради. Куки Сизни веб-дастурлари учун аниқ бир шахс сифатида аниқлашга ёрдам беради. Веб–дастурлар ҳохишларингиз ҳақидаги маълумотларни йиғиш ва эслаб қолиш йўли орқали Сизнинг эҳтиёжларингизга ўз функциялари, симпатия ва антипатияларини мослаштиришлари мумкин.\nТрафик журнали кукиларини қандай саҳифалардан фойдаланилаетганини аниқлаш учун ишлатамиз. Ушбу, интернет-трафик маълумотларини таҳлил қилиш ва уни Сизнинг эҳтиёжларингизга мослаштиришда сайтни яхшилаш учун ёрдам беради. Мазкур маълумотдан Биз фақат статистик таҳлил мақсадида фойдаланамиз. Фақат шундан кейин маълумотлар системадан ўчирилади.\nБизнинг домен (prospectuz.com) ускунангизга қуйидаги кукиларни ўрнатади:\nWRIgnore - бир кун сақланади\nWRUID - бир йил сақланади\n__utma - икки цил сақланади\n__utmb - бир кун сақланади\n__utmc - ташриф охиригача сақланади\n__utmz - 6 ой сақланади\nPHPSESSID - ташриф охиригача сақланади\n__atuvc - икки йил сақланади\nlang - бир йил сақланади\nmemberID - ташриф охиригача сақланади\nmemberPassword - ташриф охиригача сақланади\nmemberSession - ташриф охиригача сақланади\nБиз шунингдек реклама ва ижтимоий фаолликни таъминлаш учун учинчи томон тақдим этган кукилардан фойдаланамиз.\nУмуман, куки Сизга сайтнинг қайси саҳифаси қизиқ ва қайси бири қизиқ эмаслигини кузатиш имкониятини берган ҳолда Сизга веб–сайтнинг сифатли хизматини тақдим этишимизга ёрдам беради. Куки қайсидир маънода Сизнинг компютерингизга кира олмасликка ёки Биз билан бўлишган маълумотларингиздан ташқари Сиз ҳақингизда бошқа маълумотларни била олмаслигимизга йўл қўймайди.\nСиз кукилардан фойдаланишни қабул қилишингиз ва бекор қилишингиз мумкин. Кўплаб интернет браузерлар кукиларни автоматик равишда қабул қиладилар, лекин Сиз агар ҳохласангиз браузер созламаларини ўзгартиришингиз мумкин.\nРезюме: Биз кукидан сайтдан фойдаланишни осонлаштриш учун фойдаланамиз.\n7. Бошқа веб-сайтларга йўналтирилган ишоралар\nБизнинг веб–сайт уз ичига бошқа сайтларга йўналтирилган ишораларни олиши мумкин. Бирок, ушбу ишоралардан бизнинг сайтдан чикиш учун фойдаланган булсангиз бошка сайт назоратига хеч кандай кафолат бермаймиз. Шунинг учун, мазкур сайтларга ташриф буюриб, сунг бизга такдим этган хар кандай маълумотларингиз химояси ва махфийлигига жавобгар була олмаймиз. Бундай сайтлар ушбу махфийлик сиесати томонидан назорат килинмайди. Мазкур сайтда кулланиладиган Махфийлик сиесатига эътиборли булишингиз ва вакти вакти билан текшириб туришингиз лозим.\nРезюме: Бошка сайтларга йуналтирилган ишоралардан фойдаланишимиз мумкин, лекин унда Сиз фойдаланаетган маълумотларга жавоб бера олмаймиз.\n8. Шахсий маълумотни назорат килиш\nСиз куйидаги холатларда шахсий маълумотингиздан фойдаланишни чеклашингиз мумкин:\n- сайтимизнинг хар кандай булимида анкета тулдираетганингизда такдим этаетган маълумотингиздан бошка шахс тугридан-тугри маркетинг максадида фойдаланишини хохламаслигингиз тугрисидаги тугмачани босишингиз мумкин;\n- агар шахсий маълумотларингиздан тугридан-тугри маркетинг сифатида фойдаланишимизга розилик билдирган булсангиз, Сиз фикрингизни узгартиришингиз учун ушбу электрон манзилга хат йулланг: help@prospectuz.com.\nСизнинг розилигингизсиз шахсий маълумотларингизни учинчи томонга таркатмаймиз, сотмаймиз ва бериб юбормаймиз. Биз шахсий маълумотингиздан Сизга Сизни кизиктириши мумкин булган, Сиз сураган учинчи томон хакида хабар бериш максадида фойдаланишимиз мумкин.\nРезюме: Шахсий маълумотларингиздан Сизнинг хохишингизга кура таркатиш ва назорат килиш учун фойдаланамиз.\n9. Автоматик режимда амалга ошириладиган масалалар\nhttp://www.prospectuz.com сайтининг булимлари ва Бизнинг тулов жаренимиз (Paypal/Checkout каби тизимларда амалга ошириладиган) автоматик режимда ишлайди ва Сизнинг шахсий маълумотларингизни сайтимиз доирасида ва тулов жараенида кайта ишлаб чикарамиз.\n10. Шахсий маълумотга узгартириш киритиш ва янгилаш\nБиз доимо бизда мавжуд булган шахсий маълумотингизнинг нусхасига эга булишингизга имконият берамиз, факат Сиз бу хакида илтимос килишингиз лозим булади. Уз хохишингизга биноан Сиз уларга узгартиришлар киритишингиз мумкин. Буни кай тарзда амалга ошириш тугрисида куйидаги электрон манзил оркали билиб олишингиз мумкин: help@prospectuz.com\nАгар мазкур Битимга тегишли еки Сизнинг шахсий маълумотингиздан фойдалаетганимиз юзасидан саволларингиз ва шикоятларингиз булса ушбу манзил оркали Биз билан богланинг: help@prospectuz.com. Имкони борича Сизга тезкорлик билан жавоб беришга харакат киламиз.


Тожикистонда Ҳайит куни байрам дастурхонини текшириш учун рейд ўтказилади - zarnews.uz\nЭртага, 5 июнь куни нишонланадиган Ҳайит байрамида Тожикистон Дин ишлари қўмитаси ходимлари мамлакат бўйлаб байрам дастурхони қандай тузалаётганини текшириш учун рейдлар ўтказади.\nУлар турли хонадонларга қўққисдан кирадилар ва дастурхон қандай тузалганини текширадилар. Агар хонадон эгалари томонидан тузалган дастурхон белгиланган нормалардан ошиқ бўлса "исрофга йўл қўйилган" деб, ўша хонадон эгаларига 5000 сомони жарима солинади.\nБелгиланган нормага кўра дастурхонда мевалар, миллий ширинлик ва пишириқлар, қуруқ мева ва овқат бўлишига рухсат бор, аммо уларнинг миқдори ошиб кетмаслиги ва исроф бўладиган даражада бўлмаслиги лозим.\nУшбу нормалар 2017 йилда қабул қилинган "Турли маъракалар ва анъаналарни ўтказиш ҳақидаги қонун"га мувофиқ тузилган. Ўшандан бери ҳар йили жойларда нафақат Ҳайит байрамларида, балки бошқа байрамларда ҳам, шунингдек турли маъракаларга ҳам Дин ишлари қўмитаси ходимлари рейдларга чиқишади ва аҳолининг байрамлар ва турли маъракаларда юқоридаги қонунга қанчалик амал қилаётганларини текширади. Қоидадан четга чиққанларга 5 минг сомони миқдорда жарима солинади.\nЮқоридаги қонунга кўра, бугун Тожикистонда никоҳ базмига 150 одам айтилади. Наҳор ошга 200 та одам. Никоҳ маросимига бориш учун 4 та машинага рухсат бор. Шу қоидалардан четга чиққанлар жаримага тортилади.\nТеглар: Тожикистон ҳайит\nҚирғизистон президенти чегарадаги вазият юзасидан йиғилиш ўтказди\nҚирғизистон -Тожикистон чегарасида отишма рўй берди\nТожикистон ўз автомобилида кираётган Ўзбекистон фуқаролари учун енгиллик яратди\nУргутга Шабнами Сурайё келдими?


"Нарва сузувчиси" Раҳим Собиров икки ойга қамалди\nНарва дарёсини сузиб ўтган ўзбек қочқини Раҳим Собиров.\nЛенинград вилояти Cланци шаҳар суди ўзбекистонлик диндор Раҳим Собировни чегарани ноқонуний кесиб ўтганликда айбдор деб топди.\n3 ноябр куни Сланци шаҳар суди бундан икки ой олдин Европадан бошпана олиш учун Нарва дарёсидан сузиб, Россиядан Эстония ҳудудига ўтган ва қайтиб Россияга қайтариб берилган Раҳим Собировни чегарани ноқонуний кесиб ўтганликда айбдор деб топди. Ўзбекистонлик қочқин икки ойлик қамоқ жазосига маҳкум этилди.\n"Бу Собировга нисбатан қўлланилиши мумкин бўлган энг юмшоқ жазо", дейди "Озодлик"ка Раҳим Собиров ҳимояси билан шуғулланаётган адвокат Юрий Серов.\n- Унга икки ойлиқ қамоқ жазоси тайинланди ва жорий йилнинг 20 сентябрида ҳибсга олинганини ҳисобга олсак, у 20 ноябр куни озодликка чиқади, агарда прокуратура қаршилигига учрамаса. Биз судга 50 000 рубл жарима тўлашга рози эканлигимизни айтган эдик. Прокуратура 4 ой қамоқ жазосини сўраган эди. Менинг тахминларимга кўра, улар суднинг бу қарорига шикоят топширмайди, - дейди ҳимоячи Юрий Серов.\nАдвокатнинг сўзларига кўра, суд Собировнинг оғир вазиятга тушиб қолгани, унинг оилали экани назарга олиб, энг кам жазо муҳлати тайинлади ва хатто жарима олишдан бош тортди.\nМаълум бўлишича, мазкур жиноятлар учун Россия Жиноят Кодексида 2 йилгача қамоқ жазоси белгиланган.\nАдвокат Серов Раҳим Собировнинг аҳволини ҳатто прокурорлар ва терговчилар тушунган ва иложи борича ёрдам беришга ҳаракат қилган, дейди.\n“Энди у Россиянинг Қизил Ҳоч жамиятига мурожаат қилиб, қайдга туриши керак. Биз, шунингдек, Раҳим турмада эканида Федерал миграция хизматига ҳам мақом берилиши талаби билан ариза жўнатганмиз”, дея давом этади “Мемориал” ташкилоти ҳимоячиси Юрий Серов.\n- Расман бу мақом “Россия ҳудудида қочоқ сифатида тан олиниши”, деб аталади. Озодликка чиқиб, у вақтинча Россия ҳудудида яшашга мажбур бўлади. Қозоғистонга қайтиб бориши ҳақида сўз ҳам бўлиши мумкин эмас. Энг асосийси, биз уни узоқ муддатли қамоқдан сақлаб қолдик. Мен адвокат сифатида суднинг бу қароридан мутлақо мамнунман, - деди адвокат.\nСеров куни кеча Раҳим Собировни Ленинград вилоятидаги Горелово тергов изоляторида бориб кўргани ва маҳбус ўзини яхши ҳис қилаётганини айтди.\nРоссия-Эстония чегарасини ноқонуний кесиб ўтганликда айбланаётган ўзбекистонлик 30 яшар Раҳим Собиров Ўзбекистондаги диний таъқиблар боис¸ 2009 йилда Қозоғистонга қочиб ўтган. Бир йил ўтиб Қозоғистон фуқароси Мўлдир Мўлдахоновага уйланган. Ҳозир Мўлдахонова тўққиз ойлик фарзанди Довудхон билан Қозоғистонда қолган.\nЭстония чегарачиларининг гувоҳлигига кўра, Россиянинг Ивангород ва Эстониянинг Нарва шаҳрини ажратиб турувчи Нарва дарёсининг у соҳилидан бу соҳилигача бўлган 300 метрли масофани Раҳим резина баллонида сузиб ўтган.\nРаҳим Собировга минимал жазо тайинланганини эшитган унинг рафиқаси Мўлдир Мўлдахонова Озодлик Радиоси билан суҳбатда ҳар қандай шароитда эри билан бирга бўлишга тайёр эканини гапиради.\n- Ман ҳозир уйда ўтирибман. Хўжайиним, Худо хоҳласа, чиқса бир амалини қилар, деб ўйлаб ўтирибмиз. Унинг бу ерга келиши даргумон, чунки ким билади, Қозоғистон бериб юборадими, қочқинлик статусини берадими-бермайдими... Ўзбекларни қозоқлар бериб юбордику!\nОзодлик: Шунинг учун сиз ўзингиз олдига борасизми?\n- Ҳа, боришга тўғри келади. Ўртамизда боламиз бор, "Юринг" дейди, бораман-де. У “Сизларни қолдириб кетмайман, ўзим билан олиб кетаман”, деган, - деди Мўлдир Мўлдахонова.


Пайғамбарлар | HikmatNuri\nCategory Archives: Пайғамбарлар\nБу категорияда Одам алайҳиссалом ҳақидаги фатволар билан танишасиз\nХазир алайҳиссалом дарё ва чўлларда посбонми?\nDekabr 9, 2010 Hikmat Nuri\tLeave a comment\nСавол: Хазир алайҳиссалом дарё ва чўлларда посбонми? У, йўлдан адашган одамларга чорласалар ёрдам берадими?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 1727 – 6):\nУламоларнинг саҳиҳ қавлларига кўра Аллоҳ таолонинг қуйидаги қавлига биноан Хазир алайҳиссалом Расулуллоҳ соллаллоҳу алайҳи ва салламнинг пайғамбарлигидан илгари вафот этган:\n﴿وَمَا جَعَلْنَا لِبَشَرٍ مِنْ قَبْلِكَ الْخُلْدَ أَفَإِنْ مِتَّ فَهُمُ الْخَالِدُونَ﴾\n«(Эй Муҳаммад соллаллоҳу алайҳи ва саллам), Биз сиздан аввал ҳам бирон одамзодга абадий ҳаёт берган эмасмиз. Бас, агар сиз ўлсангиз, улар абадий қолурларми?! (Йўқ, улар ҳам мангу қолмаслар)» (Анбиё: 34).\nУнинг у пайтларда тирик экани ва Расулуллоҳ соллаллоҳу алайҳи ва саллам билан кўришганини фараз қилсак ҳам, суннат Хазир алайҳиссаломнинг Расулуллоҳ соллаллоҳу алайҳи ва салламнинг вафотидан сўнгра маълум вақтдан сўнгра вафот этгандир. Чунки Расулуллоҳ соллаллоҳу алайҳи ва саллам шундай деганлар: «Бу кечангизда нималар бўлганини сизга айтиб берайми? (Кейинги) юз йилнинг бошида Ер юзида ҳозирги тирик инсонлардан биронтаси ҳам қолмайди» (Бухорий 1/37, 141, 149; Имом Муслим Нававий шарҳи 16/89; Абу Довуд 4/516; Термизий 4/520).\nШунга кўра Хазир алайҳиссалом ҳам бошқа маййитлар каби уни чорлаганларни эшитмайди, дуоларини қабул қилмайди ва талаб қилсада адашган одамларни тўғри йўлга солмайди. Бугунги кунда тирик эканини фараз қилсак ҳам, у – ғоибдир. Унинг бундай ҳолати бошқа ғойибларга ўхшайди: унга дуо қилиш, қийинчилик ва машаққат пайтларида ёлбориш жоиз эмас.\nРасулуллоҳ соллаллоҳу алайҳи ва салламнинг бошқа пайғамбарлардан афзаллиги\nIyul 27, 2009 Hikmat Nuri\tLeave a comment\nСавол: Аллоҳ таоло Муҳаммад соллаллоҳу алайҳи ва салламни бошқа пайғамбарлардан нима нарсалар билан афзал қилди?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 3089-3):\nАллоҳ таоло бандаси ва пайғамбари Муҳаммад соллаллоҳу алайҳи ва салламни бошқа махлуқотлар ва пайғамбарларга нисбатан кўп нарсалар билан афзал қилди. Шулардан:\n– Аллоҳ таоло Муҳаммад соллаллоҳу алайҳи ва салламни, Иброҳим алайҳиссаломни халил қилиб олганидек, ўзи учун халил қилиб олди;\n– Аллоҳ таоло Муҳаммад соллаллоҳу алайҳи ва салламни бутун инсоният учун пайғамбар қилиб юборди. Ундан аввалги пайғамбарларни эса ўзининг қавмигагина юборган эди. Аллоҳ таоло айтди:\n﴿قُلْ يَا أَيُّهَا النَّاسُ إِنِّي رَسُولُ اللَّهِ إِلَيْكُمْ جَمِيعًا﴾\n«Айтинг (эй Муҳаммад соллаллоҳу алайҳи ва саллам): «Эй одамлар, албатта мен сизларнинг барчангизга Аллоҳ (юборган) элчиман»» (Аъроф: 158);\n﴿وَإِذْ أَخَذَ اللَّهُ مِيثَاقَ النَّبِيِّينَ لَمَا آتَيْتُكُمْ مِنْ كِتَابٍ وَحِكْمَةٍ ثُمَّ جَاءَكُمْ رَسُولٌ مُصَدِّقٌ لِمَا مَعَكُمْ لَتُؤْمِنُنَّ بِهِ وَلَتَنْصُرُنَّهُ قَالَ أَأَقْرَرْتُمْ وَأَخَذْتُمْ عَلَى ذَلِكُمْ إِصْرِي قَالُوا أَقْرَرْنَا قَالَ فَاشْهَدُوا وَأَنَا مَعَكُمْ مِنَ الشَّاهِدِينَ﴾\n– Бошқа пайғамбарларга берилмаган катта шафоатнинг Муҳаммад соллаллоҳу алайҳи ва салламга берилиши ва бундан бошқа Суютийнинг «ал-Хасоис» китоби каби китобларда баён қилинган машҳур фазилатлар бор.\nХазир (Хизр) алайҳиссалом кўринадими?\nIyul 21, 2009 Hikmat Nuri\tLeave a comment\nСавол: Ислом Оламининг талайгина давлатларидаги саводсиз одамлар ва кўпгина мутасаввиф олимлар Мусо алайҳиссаломнинг йўлдоши бўлган Хазир алайҳиссалом ҳозир ҳам ҳаёт экани, у дунёни айланиб юриб, турли шаклларга кира олишини, унинг сояси йўқлиги, Илёс алайҳиссалом у билан бирга эканини, омилар «Хазир бизни зиёрат қилиб, ҳаққимизга дуо қилса кўзни юмиб очгунча камбағал бўлсак бойга, ғазаб қилса бой бўлганлар қашшоққа айланади, касал бўлсалар соғаяди»– деб эътиқод қиладилар. Бундан ташқари: «Хазир алайҳиссалом гоҳида гадой суратида, гоҳида эса терисидан йиринг ва фасодлар оққан касал суратида келади. Агар уни одамлар уйларидан ҳайдасалар уларнинг бахтиқароликларига, уни олқишласалар ва яхши кутиб олсалар у кетиши биланоқ касалликларидан асар ҳам қолмайди ва уларнинг бахтиёр эканига далил бўлади»– деб тушунадилар. Айтингчи, Мусо алайҳиссаломнинг йўлдоши Хазир алайҳиссалом ҳозиргача тирикми? Хазир алайҳиссалом пайғамбарми? Хазир алайҳиссалом ҳақида пайғамбаримиз соллаллоҳу алайҳи ва салламнинг саҳиҳ ҳадисларида бирон хабар келганми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 6001):\nХазир алайҳиссалом, Аллоҳ таолонинг пайғамбарларидан бири бўлиб, у ҳам бошқа одамлар сингари вафот этган. У на дунёни айланиб юради ва на турфа шаклларда намоён бўла олади, на бойлик ва на қашшоқликка сабаб бўла олади. Тарафимиздан бу ҳақдаги муфассал фатвойимиз баён қилинган (Қаранг: фатво № 5513) ва унинг матни қуйидагичадир:\n«Уламоларнинг қувватли қавллари – жумҳури уламоларнинг қарори шуки, Хазир алайҳиссалом Аллоҳ таолонинг ушбу оятининг умумий маъноларига кўра вафот этгандир:\n«(Эй Муҳаммад соллаллоҳу алайҳи ва саллам), Биз сиздан аввал ҳам бирон одамзодга абадий ҳаёт берган эмасмиз» (Анбиё: 34).\nАбдуллоҳ ибн Умар разияллоҳу анҳу айтди: «Расулуллоҳ соллаллоҳу алайҳи ва саллам умрларининг охирларида биз билан бирга кечаларнинг бирида ҳуфтон намозини ўқидилар. Салом бергач ўринларидан турдилар ва: «Бу кеча туш кўрдингизларми?»– дедилар. (Саҳобалар: Ҳа,– дедилар). – Юз йилнинг бошида бугун Ер юзида (тирик) бўлган бирон кимса қолмайди,– дедилар Расулуллоҳ соллаллоҳу алайҳи ва саллам.\nОдамлар, бу юз йил ҳақида сўз борган ҳадисларни тилга олар эканлар хато фикрларни айтмоқдалар. Чунки Расулуллоҳ соллаллоҳу алайҳи ва саллам: «Бугунги кундаги Ер юзида яшаётган одамлардан биронтаси қолмайди» дейишлари билан ўша асрдаги авлоднинг бутунлай йўқ бўлишидан хабар бердилар» (Имом Аҳмад 2/88; Имом Бухорий 116; Имом Муслим 2537; Абу Довуд 4348; Термизий 2251).\nБундан ташқари, бу – одамзод ҳаёти учун қурилган Аллоҳнинг суннатидир. Одамзоднинг нақл қилинган далиллар исботланиши учун, шунга амал қилиши мажбурийдир. Бизнинг маълумотларимизга кўра, бундан Хазир алайҳиссалом истисно қилингани ҳақида бирон ҳужжат йўқ».\nНуҳ алайҳиссаломдан илгари расул бўлганми?\nСавол: (Айтишларича), расулларнинг сони уч юз ўн учта бўлиб, уларнинг биринчиси Нуҳ ва охиргиси Муҳаммад соллаллоҳу алайҳи ва саллам эмишлар. Айтингчи, Нуҳ алайҳиссаломдан олдин ҳам расул бўлганми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 6147-7):\nНуҳ алайҳиссалом Одам алайҳиссаломдан кейин Ер юзига юборилган расулларнинг энг биринчисидир. Бунинг дараги икки «Саҳиҳ» ҳадислар тўпламида Шафоат ҳақидаги узун ҳадисда келган: «Мўъминлар Нуҳнинг олдига келиб: Сиз Аллоҳ таолонинг Ер аҳлига юорган илк расулисиз. Роббимизга биз учун ҳомий – шафоатчи бўлинг,– дейдилар» (Имом Бухорий 3092, 4343; Имом Муслим 284, 287).\nХазир алайҳиссалом тирикми?\nIyul 19, 2009 Hikmat Nuri\tLeave a comment\nСавол: Хазир алайҳиссалом, одамлар айтганидек, ҳозир ҳам тирикми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 5513-1):\nУламоларнинг қувватли қавллари – жумҳури уламоларнинг қарори шуки, Хазир алайҳиссалом Аллоҳ таолонинг ушбу оятининг умумий маъноларига кўра вафот этгнадир:\nОдамлар, бу юз йил ҳақида сўз борган ҳадисларни тилга олар эканлар хато фикрларни айтмоқдалар. Чунки Расулуллоҳ соллаллоҳу алайҳи ва саллам: «Бугунги кундаги Ер юзида яшаётган одамлардан биронтаси қолмайди» дейишлари билан ўша асрдаги авлоднинг бутунлай йўқ бўлишидан хабар бердилар» (Имом Аҳмад 2/88; Имом Бухорий 576; Имом Муслим 2537; Абу Довуд 4348; Термизий 2251).\nБундан ташқари, бу – одамзод ҳаётига қўрилган Аллоҳнинг суннатидир. Одамзод нақл қилинган далиллар исботланиши учун шунга амал қилиши мажбурийдир. Бизнинг маълумотларимизга кўра, бундан Хазир алайҳиссалом истисно қилингани ҳақида бирон ҳужжат йўқ.


Эксперт: Миср Ўзбекистон учун қайси жиҳатлари билан муҳим? - Халқ сўзи\n12:31 05 Сентябр 2018 Сиёсат\nЎзбекистон Республикаси Президенти ҳузуридаги Стратегик ва минтақалараро тадқиқотлар институти маркази раҳбари ўринбосари Санжар Валиев бизга қуйидагиларни сўзлаб берди:\n“Миср — араб давлатлари орасида биринчилардан бўлиб, яъни 1992 йилнинг 26 декабрида мамлакатимиз мустақиллигини тан олган юрт сифатида тарихга кирган. Ўзбекистон Миср давлати билан халқаро майдонда илк дипломатик алоқаларни йўлга қўйган даврдан бошлаб, то ҳозирги вақтга қадар ишончли ҳамкор эканлигини намоён этди.\nБугунги кунда икки давлат муносабатларини йўлга солувчи турли доирадаги 51 ҳужжатни ўз ичига қамраган шартномавий-ҳуқуқий база мавжуд. Икки давлат халқаро -миқёсда бир-бирини дипломатик жиҳатдан олқишлаб келмоқда. Чунончи, 2018 йил 22 июнда Ўзбекистон ташаббуси билан БМТ томонидан қабул қилинган Марказий Осиё минтақасида тинчлик, барқарорлик ва изчил тараққиётни таъминлаш бўйича минтақавий ва халқаро ҳамкорликни мустаҳкамлаш ҳақидаги резолюцияни Миср ҳам қўллаб-қувватлади.\nПрезидентимиз Шавкат Мирзиёевнинг Самарқандда Имом Бухорий номидаги халқаро илмий-тадқиқот маркази, Тошкентда Ислом цивилизацияси маркази фаолиятини йўлга қўйиш ғояси 2016 йил октябрь ойида Ислом ҳамкорлик ташкилотининг 43-сессиясида ўқиб эшиттирилганида, бу ташаббус ҳам Миср томонидан катта мамнуният билан кутиб олинди.\nМиср бир вақтнинг ўзида ҳам Араб давлатлари лигаси, ҳам Африка Иттифоқининг аъзосидир. Қоҳирада Араб давлатлари лигасининг маъмурий биноси мавжудлиги Мисрнинг бу ташкилот доирасидаги нуфузини кўрсатади.\nМисрдаги Ал-Азҳар университети мусулмон оламидаги энг обрўли таълим даргоҳларидан бири ҳисобланади. Ўзбекистон мусулмонлари идораси билан ушбу университет ўртасида ҳамкорлик йўлга қўйилган. Юртимизда илгари сурилаётган “Маърифатли ислом” тамойили асосида ҳамкорлик қилиш учун Миср мусулмон оламидаги муқобил давлатлардан бири сифатида қаралади”.


Италиядаги осма йўлда рўй берган ҳалокат оқибатида 14 киши нобуд бўлди\n28 май 2022, Тошкент вақти: 06:51\nПьемонт тоғларидаги кабина қулаган жой\nИталия шимоли-шарқидаги Пьемонт вилоятида осма йўлда кетаётган кабина пастга қулаши оқибатида вояга етмаган бола дохил 14 киши қурбон бўлди. Авария ортидан жиддий жароҳат олган икки бола Турин касалхонасига етказилган, улардан бири жон берган.\nФожиа, “Евроньюс” телеканали ҳамда Европанинг бошқа нашрлари хабарига кўра, Миландан тақрибан 90 километр нарида – Мажоре кўли яқинидаги Стреса-Моттароне деган жойда содир бўлган. Осма йўл 2016 йили таъмирланган, қурилма фаолияти куни кеча эпидемиологик чекловлар бекор қилинганидан кейин тикланган эди.\nҚутқарувчилар тарқатган фотосуратларда сўқмоқ йўл ёқасида ётган кабинанинг майишган корпусини кўриш мумкин.\nИталия инфратузилма вазири тахминича, авария кабина йўналишнинг юқори нуқтасига яқинлашган пайтда трос узилиб кетгани туфайли содир бўлган бўлиши мумкин.\nСтанциялар ўртасидаги сафар 20 дақиқага мўлжалланган. Юқори нуқтада – 1491 метр баландликда чор-атроф кафтдек кўринади.\nМаҳаллий туризм муассасалари ходимлари содир бўлган воқеанинг фожиавий тасодиф эканини иддао қилмоқдалар. Уларга кўра, осма йўл яқинда амалга оширилган таъмирлаш ишларидан кейин яхши техник ҳолатда бўлган.\nАльп тоғларидаги осма йўлда содир бўлган олдинги йирик фожиага йигирма йилдан ошган. 1998 йил 3 февралида Италиядаги Чермис тоғ-чанғи оромгоҳида АҚШ қирувчи учоғи машқ парвози чоғида осма йўл тросини узиб кетган. Ўшанда кабиналардан бири жарга қулаб, 20 нафар йўловчи ҳалок бўлганди.


16:10 / 19.04.2017 3427 pdf Ўқиш режими + -\nҲозирги кунда муборак хаж сафарига борган ҳожиларимизга қониб ичиш насиб этаётган замзам сувининг қудуғи, Аллоҳ таоло ўз ҳалили Иброҳим (а.с.)нинг ўғли Исмоил (а.с.)нинг чанқоғини қондириш учун ундан сув чиқарган қудуқдир. Воқеа қуйидагича бўлган: Иброҳим (а.с.) пайғамбар бўлганларидан сўнг ўз отаси ва қавмини ёлғиз Аллоҳга ибодат қилишга чақирадилар. Улар, у зотнинг сўзларига кирмайдилар ва ҳатто отаси Озар унга ғазаб қилиб: “Мени тинч қўй, бу борада менга қайтиб гапирма, бўлмаса ураман”, дейди.\nШунда Иброҳим (а.с.) ҳафа бўладилар ва Макка шаҳрига хотини Ҳожар онамиз ва ўғли Исмоил (а.с.)ларни олиб ҳижрат қиладилар. Маккага етиб келганда хотини ва ўғлини у жойда қолдириб, ўзлари қайтмоқчи бўладилар. Шунда хотини Ҳожар онамиз: “Бегим, бу жойда сув ҳам, бирор егулик ҳам бўлмаса, бизларни ташлаб қаерга кетмоқчисиз, Ёки Аллоҳ таоло шунга буюрдими?”, деганида, Иброҳим (а.с.) “Ха” деб жавоб берадилар. Ҳожар онамиз эса: “Ундай бўлса кетаверинг, Аллоҳнинг ўзи бизни хор қилиб қўймайди”, деб у кишининг кетишларига рози бўладилар.\nМакка шаҳрида бирор дарё ёки анҳор йўқ. Қолаверса, у пайтда хали замзам ҳам чиқарилмаган эди. Табиийки, ёш Исмоил чанқайди. Меҳрибон она фарзандига сув қидириб, “Сафо” тоғидан “Марва” тоғи томонга юриб боради. Сув йўқ. Онаизор сув топиб қолармикинман деган умидда етти бор икки тоғ орасида уёқдан буёққа бориб келади. Аллоҳ таоло бу она-болага ўзи ёрдам қилиб, гўдак Исмоилнинг ётган жойи, оёғи остидан сув чиқариб беради. Онаси келиб қараса, ўғлининг оёғи остидан сув чиқиб, жилға бўлиб оқа бошлаган экан. Шунда Ҳожар онамиз сувга қараб: “Зам-зам” яъни, “Тўхта, тўхта”, дейди. Шу сабаб бу сувнинг номи “замзам” бўлиб қолган. Кейинчалик бу жойларга қабилалар кўчиб келган. Исмоил а.с. ҳаётлик чоғларида замзамнинг тасарруфи у кишининг қўлларида бўлган. Исмоил (а.с.) вафот этгач, унинг ўғли Нобит, ундан кейин эса Журҳум қабиласи эгалик қилади. Вақт ўтиши билан Журҳум қабиласи Маккада зулмни бошлаб юборди. Каъба учун ҳадя қилинган нарсаларни ўзлари ейдиган бўлиб кетдилар. Уни кўрган Кинона ва Хузоъа қавмлари уларга қарши биргаликда курашиб, Журҳум қабиласини Маккадан чиқариб юбордилар. Журҳумликлар мағлуб бўлгач, биздан сўнг замзамни ҳеч ким топа олмасин деб, ҳажарул-асвадни ҳам, мақоми Иброҳимни ҳам, замзамни ҳам кўмиб кейин чиқиб кетишади.\nУлардан кейин ғолиб Хузоа қабиласи Байтуллоҳга маълум муддат бошчилик қилди. Бу қабиланинг сўнги вакили Хулайл ибн Каъб ибн Амр ал-хузоъий эди. Кейинчалик пайғамбаримз (с.а.в)нинг бешинчи боболари Қусой ибн Килоб Хулайлнинг қизи Ҳуббога уйланади ва ундан тўртта фарзанд кўради. Шундан сўнг, Қусойни мол-давлати ва обрўси, мартабаси ортиб, қайнотаси Хулайлнинг вафотидан кейин Байтуллоҳга бошлиқ этиб тайинланади.\nБу мутасаддилик унинг болалари Абдуманоф, Ҳошим, Абдулмуттолиб-ларга ўтиб келади. Буларнинг барчаси “Байтуллоҳ”ни зиёратига келувчи ҳожиларга ўз даврларида мислсиз хизматлар кўрсатганлар. Ҳар йил маҳаллий аҳолидан маълум миқдорда маблағ йиғиб олар ва зиёратга келадиган ҳожиларни озиқ-овқат билан таъминлар эди. “Рифода” - “ҳожиларни егулик билан таъминлаш” ва “Сиқоя” - “ҳожиларни сув билан таъминлаш” уларнинг шарафли вазифалари эди. Шу жойда, “Улар ҳожиларга қандай сув берганлар. Замзамми?” деган савол бўлиш табиий. Йўқ албатта. Чунки Журҳум қабиласи замзам қудуғини кўмиб ташлагандан то Абдулмуттолиб уни топиб, қайта чиқаргунича бўлган муддат орасидаги ҳожиларга Макканинг маҳаллий суви берилган. Аллоҳ таоло бу мўъжизавий қудуқни қайта очишни Абдулмуттолибга насиб этди. Дарҳақиқат Абдулмуттолиб бу шарафли хизматга, таъбир жоиз бўлса, бундай улкан мукофотга лойиқ зот эди. Унинг ўз қавми орасида тутган ўрни ва қилган ишлари алоҳида таҳсинга сазовордир. У ўзининг кучлилиги, ҳусни-хулқи билан Қурайш қабиласи ичида эътибор қозонган эди. Кунларнинг бирида у каъбаи муаззаманинг соясида ухлаб ётганиди. Тушида биров келиб, унга замзамнинг кўмилган жойини кўрсатади ва уни ковлашга буюради. У бу тушни тўрт бор такрор кўрганидан кейин, уни Раҳмоний туш эканидан ҳеч шак қилмай тушда кўсатилган жойни ковлаб, зам-зам қудуғини топишдек бахтга сазовор бўлади. Шу билан Журҳум қабиласи кўмиб кетганидан сўнг IV аср давомида ном-нишонсиз йўқолган ва Жобир разияллоҳу анҳудан имом Аҳмад ва Ибн Можжалар ривоят қилган ҳадиси шарифда Пайғамбаримиз саллаллоҳу алайҳи васаллам у ҳақида: “Замзам суви нима ниятда ичилса, худди шундай бўлади”, деб марҳамат қилган муборак ва шифобахш сув қудуғи Алҳамдулиллаҳ қайта топилади. Аллоҳ таоло барчаларимизга байтуллоҳни такрор ва такрор зиёрат этиб, ушбу муборак замзам сувидан қониб-қониб ичиб, унинг файз-у баракотидан баҳраманд бўлишни насиб айласин. Омийн.\nТошкент ислом институти талабаси Аъзамов Баҳодир\n“Бидояту сийратир росул”,“Қисосуннабиййин”, “Ирвоул ғалил фи тахрижи аҳодийси манор ассабил”, “Ассийра ан-Набавийя”, “Оламларга раҳмат пайғамбар”\nкитоблари асосида тайёрлади.\n16:09 / 19.04.2017 3097\n16:11 / 19.04.2017 2862\n1БОБ. ДИНДА АВЛИЁЛИК ТУШУНЧАСИНИ ЎРГАНИШНИНГ МЕТОДОЛОГИК АСОСЛАРИ1.1 . Қуръони Каримда Авлиёrdquo тушунчасининг ёритилишиБиз динимизда авлиёлик тушунчасиrdquo ва давоми...\n3705 16:05 / 19.04.2017\nИлму маърифатга эътибор бериш ва унга тарғиб қилиш ҳамда жамият тараққиётида Ислом динининг ўрни беқиёс. Аллоҳ таоло Ўзининг сўнги пайғамбари Муҳаммад давоми...\n3097 16:09 / 19.04.2017\n35169 11:56 / 10.10.2018


Чироқчида спорт беллашувлари ўтказилмоқда / Olamsport.com\nЧироқчида спорт беллашувлари ўтказилмоқда\nТеглар : ВолейболҚашқадарёЧироқчи\nМазкур мусобақада ўнта жамоадан иборат бўлган 80 нафар қизлар иштирок этди. Муросасиз баҳсларга бой бўлган беллашувларнинг якунида кучли учликдан жой олган жамоалар туман жисмоний тарбия ва спорт бўлими ҳамда 1-болалар-ўсмирлар спорт мактаби томонидан эсдалик совғалари билан мукофотланишди.\nШу куни ҳамкорлик доирасида ушбу спорт мактабида нафис спорт тури саналган бадиий гимнастика бўйича ҳам беллашувлар бўлиб ўтди. Мусобақада 75 нафар қизлар иштирок этиб, бор маҳоратларини ишга солишди. Ғолиб спортчи-қизларга беллашувлар ташкилотчилари томонидан диплом ва эсдалик совғалари тақдим этилди.\nШунингдек, “26 июнь - Халқаро гиёҳвандликка қарши курашиш куни” муносабати билан 20 июнь куни мазкур спорт мактабида дзюдо бўйича 2005-2010 йилларда туғилган ўғил болалар ўртасида “Биз гиёҳвандликка қаршимиз” шиори остида БЎСМ биринчилиги бўлиб ўтди. 90 нафар ёш дзюдочилар иштирок этган биринчиликнинг якунида ғолиб ва совриндорлар 1-БЎСМ ҳамда туман жисмоний тарбия ва спорт бўлими томонидан муносиб тақдирланди.\n- Ёзги таътил мавсуми бўлишига қарамай, ўғил-қизларимизнинг беллашувларда иштирок этиш иштиёқи юқори эканлиги қувонарли ҳол, - деди 1-БЎСМ директори Фарҳод Жуманов. - Давлатимиз раҳбари томонидан илгари сурилган бешта муҳим ташаббуснинг ижросини таъминлаш мақсадида ўтказилган ушбу мусобақалар ҳам хотин-қизлар ўртасида жисмоний тарбия ва спортни оммалашишига хизмат қилиши ва бўш вақтларини мазмунли ўтишида хизмат қилиши бор гап. Қолаверса, волейбол, дзюдо ва бадиий гимнастика бўйича туман терма жамоаларига муносиб бўлган ёшларни саралашда яна бир имкон бўлди. Спорт турлари бўйича беллашувлар давом этади.\nЖаҳон Эргашев, Қашқадарё вилояти Жисмоний тарбия ва спорт бошқармаси бошлиғи ўринбосари\nНавбат Қашқадарёга: 3 та туманда 1200 ўринли койкалар тайёрланди 0\nВолейбол сабоқлари: Тўпни қабул қилиш техникаси 0\nИммобиленинг мутлақ рекорд ўрнатишига 3 та гол қолди 0


"Навбаҳор" мухлислари “Нефтчи” Суперлигада ўйнашидан хурсанд / CHAMPIONAT.asia\n03:37Расмий хабар: ЖЧ-2022да 48 эмас 32та жамоа қатнашади. Бунга сабаб нима? 17 03:35А Про-лигада 7-тур учрашувлари бўлиб ўтди 1 03:25Спортчилар ижтимоий тармоқларда 8 00:47"Шердор" бош мураббийи: "Ҳакамга инсоф берсин" 22 00:26"Реал" судда ғолиб бўлди 8 00:21ОЧЛ-2019. Гуруҳ босқичида энг яхши кўрсаткични қайд этган футболчилар орасида Кримец, Аъзамов, Абдухолиқов, Машарипов ва бошқалар мавжуд 18 00:14Сане деярли "Бавария"да 11 23:58"Барселона" асосий футболчиси финалда ўйнамаслигини маълум қилди 3 23:40"Локомотив" Россия рекордини ўрнатди 1 23:27Варан: "Погбага "Реал"да жой топамиз" 8 23:12ЛаЛигада истеъфо 2 22:57"Челси"даги мураббийдан ғалати таклиф 11 22:43Моуриньо янги жамоасини танлаб олди 18 22:29"Атлетико" янги мавсум учун либосларини намойиш қилди 3 22:12Марадона хибсга олинди 7\n"Навбаҳор" мухлислари “Нефтчи” Суперлигада ўйнашидан хурсанд\nХабарингиз бор, кеча ПФЛ 2018 йилги мавсумда Суперлигада иштирок этадиган клублар номини расман эълон қилди.\nАввалига Про-лигада қатнашиши кўзда тутилган Фарғонанинг “Нефтчи” жамоаси яна кучлилар сафига қайтди. “Нефтчи”нинг Суперлигада иштирок этиши ойдинлашгач, “Навбаҳор” мухлислари бундан хурсанд бўлганликларини билдиришди.\nМухлислар клуби сардори Фарҳод Умаралиев ва фаол мухлислардан бири Мухтор Юсуббаевлар бу ҳақда эътироф этишди.\nМухлислар Ўзбекистон чемпионатларидан азалий рақиб сифатида иштирок этиб келаётган “Навбаҳор” ва “Нефтчи” жамоалари ўртасидаги “водий дерби”ларини ўзига хос руҳда ўтишини билдириб, “Нефтчи” клубини Суперлигага қайтганлиги билан табриклашди.


ИИБ мулозими босқинчиликда айбланиб ҳибсга олинди\n21 май 2022, Тошкент вақти: 08:20\nапрел 26, 2022\nЎзбекистонда милиция ходимларининг босқинчилик айби билан қамоққа олиниши камдан-кам кузатиладиган ҳодиса.\nСирдарё вилоят, Янгиер шаҳар Ички ишлар бошқармаси бошлиғининг маънавий-маърифий ишлар бўйича ўринбосари Д.С. бошчилигидаги уч кишидан иборат гуруҳ апрель ойининг бошида Бекобод шаҳридаги уйлардан бирига бостириб кириб, уй эгасининг қўл-оёғини боғлаб, унинг 70 минг АҚШ доллари миқдоридаги пулини олиб кетган.\nТошкент вилоят ИИББ ҳузуридаги Тергов бошқармасининг ички фойдаланиш учун юборилган хабарига кўра, жиноий гуруҳ таркибида Сирдарё вилоят ИИБ жиноят қидирув бўлимининг собиқ ходими ва яна бир гулистонлик шахс ҳам бўлган.\nБу ҳолат юзасидан Ўзбекистон Жиноят Кодексининг 164-моддаси(босқинчилик) билан жиноят иши қўзғатилган.\nСирдарё вилоят ИИБ ахборот хизмати раҳбари Достон Шамсиддинов Д.С. исмли шахс ички ишлар органида умуман ишламаганини иддао қилмоқда.\nЖиноят тафсилотлари ҳақида хабар берган Тошкент вилоят ИИББ ҳузуридаги Тергов бошқармасига кўра, номаълум шахслар Бекобод шаҳрида яшовчи И.О.нинг уйига бостириб кириб катта миқдордаги пулни тортиб олган.\n“Улар И.О.ни қўллари билан ушлаб, ўзлари билан олиб келган отвёртка билан “бақирсанг ўлдираман” деб қўрқитиб, қўллари ва оёқларини скотч билан ўраб, мазкур уйда бўлган, унга тегишли жами 70 минг АҚШ доллари миқдоридаги пулни босқинчилик йўли билан, талон-торож қилиб кетган”.\nМазкур ҳолат юзасидан номаълум шахсларга нисбатан Зангиота тумани ИИБ ҳузуридаги тергов бўлими томонидан Ўзбекистон Республикаси ЖКнинг 164 моддаси 4-қисми “а” банди билан 272371/2022-66-сонли жиноят иши қўзғатилган.\nХабарга кўра, тезкор тадбир давомида босқинчилик жиноятини содир этган шахслар Янгиер шаҳар Ички ишлар бўлимининг ўринбосари Д.С., Сирдарё вилоят ИИБ жиноят қидирув бўлимида муқаддам ишлаган Ш.Б. ва Гулистон шаҳрида яшовчи, вақтинча ишсиз Ҳ.Э. эканлиги аниқланган.\nУлардан икки нафари ушланган, Ҳ.Э. ни эса топиш чоралари кўрилмоқда.\nЯнгиер шаҳар ИИБда ишлайдиган, матбуотга гапириш ваколати йўқлиги учун исми сир қолишини сўраган мулозимнинг Озодликка айтишича, бу воқеа уларнинг иш фаолияти устига тушган қора доғ бўлган:\n“Неча кундан бери орамизда фақат шу гап. Наҳот, бизнинг раҳбаримиз шунчаликка борган бўлса. Эшитишимизча, замполит(бошлиқнинг маънавий-маърифий ишлари бўйича ўринбосари – таҳр.) бекободлик одамнинг уйида катта пул борлигини ўзининг таниши бўлган унинг синглисидан эшитиб қолган ва жиноий гуруҳни ўзи уюштирган. Бу воқеа апрель ойи бошларида бўлган экан. Жиноят изи тезкор гуруҳни бизнинг ИИБга олиб келибди. Маънавий ишлар бўйича ўринбосаримиз ҳозир қамоқда”.\nИсми сир қолишини сўраган яна бир ички ишлар мулозимига кўра, бу хабар оммага тарқалиб кетмаслиги учун вилоят ИИБ зўр бериб ҳаракат қилмоқда:\n“Бу инсоннинг укаси эса вилоят ИИБнинг котибиятида ишларди. Ҳозир Жиноят қидирув бўлимига ўтиб кетган. Бошлиққа энг яқин одам. У қўлга тушганида вилоят ИИБда икки кун тинимсиз мажлис бўлди. Ҳаммага вилоят ИИБ обрўсинини туширган бу воқеа жуда қаттиқ сир тутиш кераклиги уқтирилди. Д.С. бизга бир йилча олдин ишга келди, у аввал Сирдарё вилоят ОВИРда ишларди. Бизга ишга келганига бир ой бўлмасдан, ишга хоҳиши йўқлиги билиниб қолди. Дарров болничнийга чиқиб кетди. Унинг қанақалигини ҳам билмадик, нималигини ҳам билмадик. Бизга доғ туширадиган жуда ҳам аҳмоқона иш бўлди”.\nСирдарё вилоят ИИБ ахборот хизмати раҳбари Достон Шамсиддинов Озодлик билан суҳбатда босқинчиликда айбланаётган ички ишлар мулозими Д.С. умуман уларнинг шахсий таркибида бўлмаганини айтди:\n“Йўқ, у бизнинг ходим эмас, Сирдарё вилояти ИИБ ходими эмас. Умуман ходим бўлмаган”.\nОзодликнинг Тошкент вилояти ИИББ ҳузуридаги Тергов бошқармаси ахборотида ҳам, Янгиер шаҳар ИИБ мулозимлари билан суҳбатда ҳам унинг маънавий ва маъмурий ишлар бўйича ўринбосар бўлгани тасдиқланяптику, деган саволига Шамсиддинов:\n“Тошкент вилоят ИИББ ёлғон хабар тарқатган, у бизда ишламаган”, деб жавоб берди.\nСирдарё вилоят прокуратурасининг ўзини таништирмаган ходими ҳам Янгиер шаҳар ИИБ бошлиғи собиқ ўринбосари Д.С.га нисбатан жиноят иши очилганини тасдиқлади.\nТошкент вилоят ИИББ ҳузуридаги Тергов бошқармаси хабарига кўра, Д.С. 16 апрель куни ўз вазифасидан бўшатилган.\nОзодликнинг Тошкент вилоят прокуратурасидан бу ҳақда маълумот олишга қилган ҳаракати натижа бермади.\nОзодликда Тошкент вилоят ИИББ ҳузуридаги Тергов бошқармасининг мазкур воқеа юзасидан ахбороти нусхаси мавжуд.\nБу ахборотда гумонланувчилар исм-шарифи, турар жойи ва суратлари эълон қилингани сабабли уни чоп этмаймиз.\nЎзбекистон Жиноят Кодексининг 164-моддаси(босқинчилик)нинг 4-қисми “а” бандига кўра, агар босқинчиликда гумонланаётган шахсларнинг айби тасдиқланса, улар ўн йилдан йигирма йилгача озодликдан маҳрум қилиш билан жазоланади.\nҚашқадарёда ИИБ олиб кетган фуқаро вафот этди. Унинг “алкоголдан" ўлгани иддао қилинмоқда\nҚийноқларда айбланган ИИВ ва бошқа ҳокимият вакилларига қаршилик учун жазо кучайтирилмоқда\nТошкентда милиция ходимига калла қўйган эркакка жиноят иши очилди\nМирзиёев “Виждон эркинлиги ва диний ташкилотлар тўғрисида”ги янги қонунни имзолади. Асосий нуқталар


ЎзА - Маҳалла – ибратли тўй ташаббускори\n18.08.2017 12:57 Чоп этиш версияси\nЎзбекистон ёшлар иттифоқи Пайариқ тумани кенгаши раиси Жамшид Охунов туманнинг Мирзо Улуғбек номидаги маҳалла фуқаролар йиғини раиси Муҳаббат Қозоқовага ёшларни жалб қилган ҳолда кенг аҳоли қатлами иштирокида тўйларни камчиқим, миллий қадриятларимизга хос тарзда ўтказиш, турли одатларга чек қўйишга бағишлаб учрашув ўтказиш таклифини билдирди.\n– Майли, – деди опа таклифни маъқуллаб. – Фақат учрашув эмас, ихчам тўй қилиб, намуна кўрсатамиз. Маҳалламизда айрим оилалар тўй ўтказишга қийналиб турибди. Келинг, уларнинг тўйини ўтказишга кўмаклашиб, дабдабасиз, турли номаъқул одатлардан холи маросим ташкил этамиз.\nМаҳалла фаоллари аҳоли билан учрашиб, ташаббусдан уларни хабардор қилди. Битта никоҳ ва уч нафар боланинг суннат тўйини ўтказишга тумандаги корхона ва ташкилотлар, маҳалла тадбиркорлари ёрдам берадиган бўлди.\n– Ташаббусимиз туман ҳокимлиги томонидан ҳам қўллаб-қувватланди, – дейди Мирзо Улуғбек номидаги маҳалла фуқаролар йиғини раиси М.Қозоқова. – Ҳудудимиз туман давлат солиқ инспекцияси бошлиғи секторида бўлгани учун у киши ҳам баҳоли қудрат ёрдам беришини билдирди. Йигирмага яқин тадбиркор сарф-харажатларни ўз зиммасига олди. Тўйхона эгаси ҳеч қандай тўловсиз хизмат қилиб берадиган бўлди. Шу тариқа маҳалламизда автомобиль тузатиш устахонасида ишлайдиган Актам Қаршиевнинг никоҳ тўйи ва яна уч оила болаларининг суннат тўйини уларнинг яқин қариндошлари, маҳалла фаоллари – 250 кишини таклиф этиб ўтказдик.\n– Ҳозир тўйлардаги энг ёмон ҳолат – келин-куёвнинг никоҳдан ўтиш учун 10-15 машина билан сайрга боришидир, – дейди Ўзбекистон ёшлар иттифоқи Пайариқ тумани кенгаши раиси Ж.Охунов. – Бу тўйда ушбу одатга чек қўйиб, келин-куёв ва уларнинг дўстлари учта машинада бориб, никоҳдан ўтиб келди. Дастурхонга спиртли ичимлик қўйилмади. Тўйда туман маданият бўлими санъаткорлари хизмат қилди. Ёшлар, маҳалла фаоллари янги оила ва тўй болаларни табриклади, яхши тилаклар билдирилди. "Севги тарихи", "вальс" каби ортиқча маросимлар ўтказилмади.\nМаросимда Ўзбекистон ёшлар иттифоқи вилоят кенгаши вакиллари янги ёш оилага телевизор совға қилди. Тўйларни ана шундай тартибли, ортиқча сарф-харажатларсиз ўтказиш зарурлиги таъкидланди.\n– Турмуш ўртоғим билан унаштирилганимизга анча бўлди, – дейди Актам Қаршиев. – Лекин 300-400 кишига дастурхон ёзиш қийин бўлиб кетгани учун тўй қилишга имкон тополмаётган эдик. Маҳалла ва ёшлар иттифоқининг ташаббуси билан тўйимиз намунали тарзда ўтказиб берилганидан хурсандмиз. Тўйга сарфлашимиз керак бўлган маблағни энди рўзғоримиз кам-кўстини тўлдиришга ишлатамиз.


Ўқишга кира олмадингми? Қайғурма абитуриент, бир йил тайёрлансанг, халқаро университетларда ўқийсан!\n11:08 / 25.08.2016\n2016—2017 ўқув йиллари учун олий таълим муассасаларига ўқишга кириш имтиҳонларининг натижалари 20 август куни эълон қилинди. Кимдир талаба бўлди, кимдир эса йўқ.\nАлбатта, талаба бўла олмаганларнинг кайфияти ёмон бўлиши шубҳасиз. Аммо имтиҳондан йиқилиш — якун дегани эмас.\nБуни кўрсатиш мақсадида, «Fast and Easy» ўқув маркази бир неча йил имтиҳон топшириб, талаба бўла олмаган ва шу ўқув марказда таълим олиб, талабалик бахтига эришган ўз ўқувчиларининг фикрлари билан бўлишмоқда.\nСалаҳуддинов Шерали: Мен 23 ёшдаман. «Fast and Easy» ўқув марказига келганимда ўқишдан бир неча марта йиқилиб, ўқишга киришдан умидимни буткул узиб, Россияга бориб 2 йил ишлаб, у ерда ҳам омадим юришмасдан келган вақтим эди.\nМана бугун мен нафақат Тошкентдаги Халқаро Вестминстер Университетига юқори натижалар [7,5 IELTS] билан кирдим, балки инглиз тилида таржималар, дарс бериш орқали қўшимча даромад манбаига ҳам эга бўлдим.\nЭнг асосийси келжагимни аниқ тассаввур қилмоқдаман ҳамда қатъий режларим бор. Бунинг учун энг аввал ушбу ўқув марказига чин қалбимдан ташаккур билдираман.\nБотиров Аҳмаджон: Икки йил ўқишга топшириб, омадим келмагач, дўстимнинг тавсияси билан «Fast and Easy» ўқув марказига келдим ва инглиз тили ҳамда математикани ўрганишни бошладим. 11 ойда IELTS топшириб 6,5 балл олишга муваффақ бўлдим.\nШукрки мана бугунда Жанубий Корея давлатидаги Сежонг университетига қабул қилиндим, бундан ташқари Тошкентдаги Сингапур менежментни ривожлантириш институтига ҳам имтиҳонларидан мувафаққиятли ўтдим.\nЭнди буёғига ўйлаб кўриб, икки таълим даргоҳидан бирини танлашим қолди.\nУсмонов Отабек: Мен ҳам «Fast and Easy» ўқув марказида инглиз тилини ўрганганиб IELTS бўйича 7 баллик сертификатни олдим ҳамда 2 та таълим даргоҳи — Тошкент шаҳридаги Вестминстер Университети, Тошкент Молия Институтига ўқишга кирдим. Жуда ҳам хурсандман. «Fast and Easy»га раҳмат.\n«Fast and Easy»нинг жорий йилдаги натижалари:\nЎқув марказнинг 2016 йилда имтиҳон топширган деярли барча ўқувчилари ўзларининг мақсадларига етишди.\nХусусан, 2016 йилда талабаларнинг энг қуйи IELTS натижалари 6 бўлган. Шу жумладан, ушбу ўқув марказда ўқиб, жорий йилда ўқишга топширган абитуриентлар 100 фоизлик натижа билан олий ўқув юртлари имтиҳонларидан муваффақиятли ўтиб, талаба бўлишди.\nАксарият абитуриентлар Ўзбекистондаги халқаро университетлар — Вестминстер Халқаро Университети, Сингапур Менежментни Ривожлантириш Институти, Турин Политехника Университети ҳамда ИНҲА Университетлари билан бир қаторда чет эл университетларига ҳужжат топшириб, деярли барча олий ўқув юртлари имтиҳонларидан ўтишга муваффақ бўлишган.\nМасалан, Вестминстер университетининг жами грант асосида қабул қилинган талабларининг 20 фоизи «Fast and Easy» ўқув маркази талабаларидир.\n«Fast and Easy»да ўқитиш тартиби:\nЎқув марказда чет эл халқаро университетлари, миллий университетлар, чет элнинг нуфузли университетларида магистратурани ўқшини ният қилганларни тайёрлов амалга оширилади.\nАгар талаба дарс қолдирмаса ва берилган вазифаларни мунтазам бажариб борса, ўртача бир йилда қўйилган мақсадга бемалол етиш мумкин.\nУ ерда ўқув режими ва дастур ўта интенсив бўлиб, нисбатан қисқа муддатда максимал натижага эришишни мақсад қилади. IELTSгача тайёргарликда дарслар ҳафтасига 5 кун 2 соатдан. IELTS даражасида эса ҳафтасига 6 кун 2 соатдан бўлади.\n«Fast and Easy» ўқитувчилари Вестминстер, MDIS ҳамда чет эл университетларида таҳсил олган ва олаётган, IELTS баҳолаш тизимида энг камида 7,5 балл натижага эришган иқтидорли ва тажрибали шахслардир.\nВестминстер университетининг етакчи педагоглари томонидан олиб бориладиган ўқув методикаси ҳамда ўқув жараёнининг доимий сифат назорати — марказ ўқув тизимининг нисбий афзаллиги ҳамда юқори самарадорлигини таъминлайди.\n«Fast and Easy» ўқув маркази манзиллари ва алоқа:\nТелефон: (+998-95) 145-04-11 / (+998-90) 998-39-00\nМўлжал: «Чилонзор» метро бекати, «Kasbino» супермаркети\nТелефон: (+99895) 198 86 66 / (+99891) 551 46 08\nабитуриент талаба Fast and Easy ўқув маркази